qundao/data-zh-poetry huggingface dataset:
题仿杨补之三叠图箑即留置继思斋
作者：弘历
朝代：清
体裁：七言律诗

辽东曾鲜见寒梅，携得疏花几朵开。随路秋风那吹去，先期冬雪幻飞来。画图三叠何须较，香色双清喜共陪。留置芸斋还什袭，无端防惹午蜂猜。
题仿高克恭夜山图叠壬寅诗韵
作者：弘历
朝代：清
体裁：七言绝句

作图曾是趁几閒，瞥眼流阴十岁间。展卷不殊当日兴，却羞白发对青山。
题众春园雪浪斋
作者：弘历
朝代：清
体裁：七言律诗

韩园苏石两相宜，相馆有斋遂额之。来往又看五年隔，徘徊却得一时怡。每宣畺吏询民隐，亦以几閒引静思。韵叠东坡例难置，欲拈笔复意为迟。
题伽楠木佛钵
作者：弘历
朝代：清
体裁：七言律诗

古寺闻藏古钵珍，舍离曾得奉金人。何来沙汭渔家器，又历风幡海劫春。纪事五言犹忆昨，选材七佛重传神。笑予何复拘名象，青石由来半假真。
题何浩万壑松涛卷
作者：弘历
朝代：清
体裁：古风

长松能作风，风作涛声泻。万窍禁不鸣，曲高和者寡。静籁已入听，湿翠复堪把。壁间挂古琴，成连不能写。
题余省仿林椿四季梅 其一 梅椿杜鹃
作者：弘历
朝代：清
体裁：五言绝句

松竹参差处，韶华酝酿中。子规犹未识，啼怨口流红。
题余省仿林椿四季梅 其三 青梅画眉
作者：弘历
朝代：清
体裁：五言绝句

閒却平阳笔，幽林借一枝。髣髴金衣鸟，含桃欲咽时。
题余省仿林椿四季梅 其二 梅花反舌
作者：弘历
朝代：清
体裁：五言绝句

如知春信至，日日唤春来。遥指能消渴，残英已贴苔。
题余省仿林椿四季梅 其四 黄梅翠雀
作者：弘历
朝代：清
体裁：五言绝句

五月熟梅雨，三巴浣翠溪。无言类桃李，消得也成蹊。
题余省秋芳图
作者：弘历
朝代：清
体裁：七言律诗

女夷应是惜韶华，点缀繁英分外嘉。数种寒芳凝玉露，几枝浓艳注丹霞。兴添敲句抽思丽，清伴㷊香袅篆斜。见说家丞重秋实，祗今秋实让秋花。
题余省菊花
作者：弘历
朝代：清
体裁：五言律诗

如是空非色，谁教铅粉施。能知花外趣，堪作画中诗。露朵盈盈际，风枝洒洒时。落英如可啜，何必学安期。
题余省鱼藻卷
作者：弘历
朝代：清
体裁：五言绝句

菁藻琳池缛，连行戏众鱼。至清奚用彼，知乐亦欣余。
题佩文韵注
作者：弘历
朝代：清
体裁：七言律诗

�八年无一日离，昨曾全韵毕吟披。东涂西抹弗出此，旰食宵衣率在兹。懒与文人争绮句，每先农事切豳诗。愁多喜少相终始，五卷空空付不知。
题依绿轩
作者：弘历
朝代：清
体裁：五言律诗

庙侧旧书轩，春深嘉荫繁。是诚依绿候，可絜里黄言。有咏必理度，无游不静存。水田或淤遏，疏浚命清源。
题依绿轩
作者：弘历
朝代：清
体裁：五言律诗

春时已临仲，春色尚云迟。有脚来当必，无端盻匪宜。书城供静憩，理窟入研思。庭际抚松架，绿依应在斯。
题依绿轩
作者：弘历
朝代：清
体裁：七言律诗

曼转回廊更向西，文轩依绿额檐枅。此来又阅今年景，欲去还吟昨岁题。积素有花看簇簇，望青无叶待萋萋。试询凭处于何是，祇在烟塍与雪畦。
题依绿轩
作者：弘历
朝代：清
体裁：五言律诗

轩额名依绿，春寒绿尚迟。草阳微解纽，树籁总枯枝。入目供清会，因心契静思。诗成便言去，自笑此何为。
题俞舜臣多黍久安图
作者：弘历
朝代：清
体裁：七言绝句

黍熟三秋粒下垂，鹌来九旅啄争之。展观讵在玩生动，义喻久安廑慎思。
题倚吟室
作者：弘历
朝代：清
体裁：古风

书室盖如心，惟虚斯能受。构筑宁藉多，三间据香阜。树阴笼我庭，山姿入我牖。小憩如向年，那觉别已久。佳景固莫穷，一雪无不有。
题倚晴楼
作者：弘历
朝代：清
体裁：七言绝句

和风淡荡霁霄明，最喜高楼正倚晴。转忆常年春二月，踟蹰多属望云情。
题倚晴楼
作者：弘历
朝代：清
体裁：古风

层楼号倚晴，迥揽林泉胜。一年来几度，几度情无定。望雨厌晴频，愁霖欲晴净。兹在春言春，纽芽物生竞。雨润正其时，晴多或弗称。非我鲜恒心，祈年本乎性。
题倚晴楼
作者：弘历
朝代：清
体裁：七言排律

快雨连宵欣快霁，玉河沿溯玉泉迎。岩栖搆筑初断手，吾亦因之号倚晴。黍高稻下蔚生意，山容水态都怡情。西山复见云缕吐，北漠惟期露布呈。一喜一虑一凭览，喜那胜虑方寸萦。
题倚晴楼
作者：弘历
朝代：清
体裁：七言律诗

高楼今岁原初到，所喜凭阑恰倚晴。云不称閒缘尽敛，日虽婪暑已饶晶。黍田即渐添黄色，梧砌分明递飒声。两月愁霖诗句减，撚须顿觉掞毫生。
题倚虹园
作者：弘历
朝代：清
体裁：七言律诗

今朝驻跸饶馀暇，园倚虹桥路不赊。尽舫命游任瞻就，溪堂近水食清嘉。岸傍大吏周咨度，川引洪流恐致差。如旱望霖愁更甚，那更閒绪赏烟花。
题倚虹堂
作者：弘历
朝代：清
体裁：七言律诗

桥畔堂成辛未年，大安登辇庆敷天。崇基已见祥贻永，盛典行将举继前。来往每因裁咏什，雨旸惟是廑农田。虹光银渚一弯映，春色皇州万祀绵。
题倦勤斋
作者：弘历
朝代：清
体裁：七言律诗

倦勤原以卜他年，此际孜孜尚黾然。适百里当半九十，敢今日即弛朝乾。金乌度影迟花漏，綵燕迎韶拂锦笺。几简因之勃吟兴，也如春意渐和宣。
题倦勤斋
作者：弘历
朝代：清
体裁：五言律诗

敬胜依前式，倦勤卜后居。抚时斯异矣，题额故殊诸。娱老非关政，沃心那废书。廿年期此愿，未识可能如。
题倦勤斋
作者：弘历
朝代：清
体裁：五言律诗

规制如敬胜，楣檐号倦勤。耄期应有养，劳逸自攸分。设果愿能副，洵为福出群。春秋剩八度，年近一年欣。
题倪云林南峰图即用其韵
作者：弘历
朝代：清
体裁：七言律诗

艺苑倪黄孰抑扬，南峰禅喜叙绳床。已同慧远开莲社，未许山涛作议郎。云去远天留笋白，风来矮屋度枫香。王维裴迪工酬唱，岂负麻源华子冈。
题倪思重明节馆伴语录
作者：弘历
朝代：清
体裁：七言律诗

重明馆伴纪倪思，序语无非饰强词。称侄却思称彼虏，畏人反诩畏吾仪。岂诚强屈弱伸也，祇以言游利啖之。南渡偷安颜特腆，千秋殷鉴慎哉斯。
题倪瓒天香图
作者：弘历
朝代：清
体裁：七言绝句

南轩风雨乍晴时，馥馥天香满桂枝。老笔萧疏为写照，笑他著色诩徐熙。
题倪瓒山树
作者：弘历
朝代：清
体裁：七言绝句

树无曲直皆真性，山有淡浓总逸情。何必刻舟求六法，此生不以画称名。
题倪瓒山水
作者：弘历
朝代：清
体裁：七言绝句

落落疏林远远山，无波有水带前湾。草亭漫讶虚茵席，留与千秋憩者閒。
题倪瓒松亭山色因用瓒韵
作者：弘历
朝代：清
体裁：古风

不须景布与色赋，山翠遥来罨牖户。点笔聊为松下亭，延其罨者于斯住。会以神而写以意，意也神也随烟雾。此是懒瓒千古偈，岂向世间论朝暮。
题倪瓒江云馆图
作者：弘历
朝代：清
体裁：七言律诗

泖中风雨过清明，命笔聊抒旅客情。书屋江村补虎子，闭帘开卦合君平。沙汀近喜横桥接，春水浮知野艇轻。别裁雅传诗十二，刻舟惟是笑唐生。
题倪瓒狮子林图叠旧作韵
作者：弘历
朝代：清
体裁：古风

谁知狮子林，宛在金阊有。一溪与一峰，位置倪翁手。我昨涉其藩，安能契授受。已觉净诸品，外物不足垢。邮卷重题辞，尚闻竹籁吼。
题倪瓒王蒙合作山水
作者：弘历
朝代：清
体裁：七言绝句

难辨孰倪孰是王，同工合撰郁苍苍。倪之胜韵王胜气，具眼个中意自详。
题倪瓒画竹
作者：弘历
朝代：清
体裁：七言绝句

风里试披清奏籁，月中乍展宛飞龙。一梢已占琅玕性，千亩如看烟雨重。
题倪瓒秋林亭子卷即用其韵
作者：弘历
朝代：清
体裁：七言律诗

高朋簪盍若为期，过眼云烟又一时。桐里人閒年是日，苕溪秋老画成诗。佛言闻道如观电，世事从来似奕棋。狮子林中小参罢，底缘重惜幻分离。
题倪瓒竹溪清隐卷
作者：弘历
朝代：清
体裁：五言绝句

子芳振奇士，无谢任章安。仲完何为者，䲭吓翰林官。
题倪瓒西园图
作者：弘历
朝代：清
体裁：六言诗

溪山回薄无尽，枫桕萧森有姿。只拟茅亭那畔，畸人彷佛逢之。
题倪瓒设色山水
作者：弘历
朝代：清
体裁：七言绝句

苍峦翠樾淡还浓，生面寻常迥不同。怪底香光契真赏，画禅重得楚人弓。
题倪瓒设色水竹居图
作者：弘历
朝代：清
体裁：七言绝句

疏林淡墨倪迂法，宝笈常收纪有诗。设色苍然宜水竹，雄浑笔合薄黄痴。
题倪瓒隔江山色图即用其韵·其三
作者：弘历
朝代：清
体裁：七言绝句

斜照翻江石壁明，草堂高致与秋横。吴桥一晌维舟者，大有当年李杜情。
题倪瓒隔江山色图即用其韵·其二
作者：弘历
朝代：清
体裁：七言绝句

第四桥头纵远目，一条眉绿界江天。萧疏老笔犹常见，最爱清新七字篇。
题倪瓒龙门独步图即用所书张雨诗韵
作者：弘历
朝代：清
体裁：七言绝句

松石间无尘世意，上人独步曳方袍。声名何必龙门托，三士由来费二桃。
题偕乐堂
作者：弘历
朝代：清
体裁：五言律诗

东国旋舟跸，津门驻墅斋。往来慈履泰，憩息静音谐。书史原堪伴，笙歌底用排。万民亲近意，即是乐同偕。
题偕乐堂
作者：弘历
朝代：清
体裁：五言律诗

行宫搆柳墅，春日偶临之。育物对时义，观民切已思。墀罗红卉锦，墙护绿杨丝。孟子分明道，宁云歌舞斯。
题傅寅禹贡说断六韵
作者：弘历
朝代：清
体裁：七言排律

指南向已题毛晃，说断兹当属傅寅。五服九州辨贡赋，三江四海析涯垠。积年累月而穷究，继晷㷊膏亦苦辛。代易时陈因失旧，定讹补阙为完新。祇台妄以知德先，纷彼奚辞注语频。更有诸家难著笔，流沙今越海西滨。
题僧人阅藏
作者：弘历
朝代：清
体裁：七言律诗

厌闻六度与三干，看得牛皮眼亦穿。我偶精蓝寻古迹，恰欣嘉树语新蝉。谩教胜鬘霏花雨，应有那伽卫法筵。十二部中尔许句，试询何句是提全。
题僧石溪茂林秋树卷
作者：弘历
朝代：清
体裁：七言绝句

窅映林岚若无隙，望之实际具真空。上人固是多能者，可识不关能所中。
题元五名家合璧卷 其一 赵雍松溪把钓
作者：弘历
朝代：清
体裁：七言绝句

岸石汀沙水一湾，閤闾独把钓车閒。双松平远契神韵，似貌伊家伯仲间。
题元五名家合璧卷 其三 朱泽民清溪客话
作者：弘历
朝代：清
体裁：七言绝句

畸人閒泛绿溪濆，相㩁微言不可闻。便使下风闻一二，赫胥前事那区分。
题元五名家合璧卷 其二 王冕墨梅
作者：弘历
朝代：清
体裁：七言绝句

钩圈略异杨家法，春满冰心雪压腰。何碍傍人呼作杏，问他杏得尔清标。
题元五名家合璧卷 其五 方从义回溪林屋
作者：弘历
朝代：清
体裁：七言绝句

依林结宇翠阴浓，闭户经年客鲜逢。谷口板桥不妨设，丛条都解扫尘踪。
题元五名家合璧卷 其四 张观茅堂倚咏
作者：弘历
朝代：清
体裁：七言绝句

古屋深林柯叶轇，乐饥高志抗由巢。杜陵点笔成秋兴，且喜西风未捲茅。
题元人三阳开泰图
作者：弘历
朝代：清
体裁：七言绝句

乾九三为泰九三，因之开泰有名谈。应思往复平陂理，已在朝乾夕惕含。
题元人三阳开泰图
作者：弘历
朝代：清
体裁：五言律诗

百群各取一，名义实诠阳。童子荷箠坐，杨朱譬语良。平安传竹信，佳丽发梅芳。开泰曾拈说，益怀乾惕长。
题元人三阳开泰图
作者：弘历
朝代：清
体裁：五言律诗

语创刘和柳，喻缘羊者阳。试思开以泰，讵是得因王。膺凛一心惕，行看万物昌。壬辰曾著说，阐义敬无遑。
题元人名绘集锦卷 其一 赵孟頫文石疏篁
作者：弘历
朝代：清
体裁：古风

作石无非飞白法，作竹兼能金错刀。松雪斋中偶弄墨，如不经意神常超。瞻彼淇澳兴遐想，刻画求媚真儿曹。
题元人名绘集锦卷 其七 林子奂竹崎图
作者：弘历
朝代：清
体裁：五言绝句

坐石谈仙诀，仙风拂绿须。海天无尽意，师法自方壶。
题元人名绘集锦卷 其三 倪瓒安处斋图即用其韵
作者：弘历
朝代：清
体裁：七言律诗

是谁肥遁隐君家，家对湖山引兴赊。名取仲舒真可法，图成懒瓒亦云嘉。高眠不入客星梦，消渴常分谷雨茶。致我閒情频展玩，围炉听雪剪灯花。
题元人名绘集锦卷 其二 管道升翠竹烟江
作者：弘历
朝代：清
体裁：七言绝句

碧浪舟中即景时，长烟低拂绿猗猗。何人解事联狐腋，宛与吴兴效倡随。
题元人名绘集锦卷 其五 马琬春山清霁
作者：弘历
朝代：清
体裁：古风

文璧山水得神韵，每逢佳处率图之。春山清霁名自署，为抚为淮非所知。两峰南北如宾主，晴川一带天无涯。山房或有高士隐，烟村灯火随民宜。一日之乐未可少，三日于耜惟其时。从来绘事贵取义，是图可补周人诗。
题元人名绘集锦卷 其六 赵丹林陆羽烹茶图
作者：弘历
朝代：清
体裁：七言绝句

古弁先生茅屋间，课僮煮茗霅云閒。前溪不教浮烟艇，衡泌栖迟绝往还。
题元人名绘集锦卷 其四 吴镇中山图
作者：弘历
朝代：清
体裁：古风

与可竹掩画，仲圭画掩竹。倩谁下转语，竹画岂二物。醉墨写中山，淋漓逼眉目。庋藏戒中涓，恒恐自沾溽。
题元人名绘集锦卷上元后一日小宴廷臣既用前例观灯联句并成是什其愿赓韵者听·其一
作者：弘历
朝代：清
体裁：七言律诗

儒臣珥笔列长筵，灯夕联吟例向年。即此冥搜探物象，绝胜热闹听蛮弦。同心交警时方泰，举首欣看月尚圆。顿忆筹边经岁事，飞章剪烛阅西川。
题元人君子林歌
作者：弘历
朝代：清
体裁：古风

在昔叔夜之俦会竹林，风流旷达轻缨簪。却与渭川增气色，七贤雅号犹蜚今。七贤往矣惜不见，见此长幅留清阴。其�其地恰相称，何人百衲诚知音。拂梢云之独干，似吏部之胸襟。间枯槎以寒筱，貌河内之渊沉。苔石烟筠，阿戎可寻。潇湘秋碧，又如步兵放荡不可以礼数而相禁。睹琅玕兮晴翠，则又竿标犊鼻挹仲容之遐心。漱秋厓之万玉，邈广陵之鼓琴。独爱露梢晓滴处，伯伦醉倒恍闻酒气衫袖酣淋淋。遂使山阳逸侣开生面，不教淇澳君子萧条寂寞冷风凄雨空荒浔。明窗展卷默有会，日与前贤相酌斟。
题元人岁朝图
作者：弘历
朝代：清
体裁：五言律诗

岁朝宜吉语，作绘古今同。瓶插麻分䕸，盆嬉木寓童。柏枝留腊绿，柿颗带霜红。爆竹将鸣喜，无非为祝丰。
题元人岁朝图
作者：弘历
朝代：清
体裁：五言律诗

欲识丰年象，岁朝图可知。亲朋相庆贺，幼稚共欢嬉。家有盖藏富，人无冻馁咨。观兹真惬意，然岂易逢之。
题元人春雷报喜图
作者：弘历
朝代：清
体裁：七言绝句

火珠�映雪琼梅，爆竹香燃戏幼孩。乘震雷声始东发，兆春喜信自西来。
题元人滕王阁图
作者：弘历
朝代：清
体裁：七言律诗

新府洪都景物熙，落成高阁碧江湄。当年帝子千古事，此日嘉宾一会期。搁笔应知意有属，据筵且作醉奚辞。布帆快至腹藁者，却喜时来风送之。
题元人老圃秋容轴子
作者：弘历
朝代：清
体裁：古风

叶凋立枯竹，倚竹开寒菊。黄高紫者低，其叶均蔚绿。文石瘦相傍，莎草卫石足。瓦雀共啐啄，草子当粒粟。老圃景若斯，秋容飒满目。作者弗留名，盖谓留名俗。
题元人蓼塘白鹅
作者：弘历
朝代：清
体裁：五言律诗

秋塘蓼花紫，曲项卧沙濆。玉翅霜毛洁，绿晴黄喙分。神情都曲尽，姓字失前闻。疑是若水作，忆他家右军。
题元人谷丰禽乐图
作者：弘历
朝代：清
体裁：七言绝句

谷熟西风落啄纷，良禽各自与为群。分明遗秉大田趣，善写葩经意外文。
题元人达摩像
作者：弘历
朝代：清
体裁：五言绝句

碧眼虬髯紫，跏趺色即空。忽思游少室，石影得毋同。
题元人雪霁捕鱼图叠旧作韵
作者：弘历
朝代：清
体裁：古风

平江不冻澄波清，芦汀风动飘晴霙。扁舟家计本耐冷，荡桨那虑冲轻凌。竹篷寒色昨皴白，布衫暖意新裁青。巨鱼羡须结巨网，奚事袖罟将手罾。并心赴时妇子共，举罛邪许齐经营。古道谁知直钩钓，好音雅称溉釜烹。春朝密雪兆农庆，展观兴致居然增。结撰颇异四家意，杨契丹法传芳声。江行初雪贻赵生，石渠秘赏曾吟评。底须致惜无名氏，犹胜优孟衣冠混李成。
题元人青山白云图
作者：弘历
朝代：清
体裁：七言绝句

千层叠树两层山，一片白云亘谷间。大似木兰秋八月，寻声哨鹿每忘还。
题元人风雨归舟图
作者：弘历
朝代：清
体裁：七言绝句

迎风冒雨进舟迟，水阁人閒坐候之。劳者自劳逸者逸，世间万事有如斯。
题元四大家画幅合璧 其一 黄子久秋壑萧斋
作者：弘历
朝代：清
体裁：古风

千山叶落山容出，吟秋万窍翏翏疾。萧斋搆处面群峰，插架图书三万帙。只此虚无守谷神，坐来一日似两日。问谁多事泄山灵，黄氏大痴走健笔。
题元四大家画幅合璧 其三 倪元镇瘦石疏林
作者：弘历
朝代：清
体裁：古风

枯枝疏叶披风霜，飒然特立苔石旁。下无幽人相徜徉，上无繁葩弄芬芳。倪迂妙笔劲且苍，绳墨不中庸何妨。千年尺素含幽光，不教金碧誇李唐。
题元四大家画幅合璧 其二 吴仲圭寒溪略彴
作者：弘历
朝代：清
体裁：古风

溪村待渡无轻舟，略彴支波当人脚。寒烟漠漠野塘秋，似有行人隔丛薄。渔儿一棹破沧浪，短笛无腔随意乐。纷纷名利付青云，爱此萧閒兴所托。
题元四大家画幅合璧 其四 王叔明春云出谷
作者：弘历
朝代：清
体裁：古风

春气濛濛湿林麓，蒸为灵云满春谷。板桥杖策者何人，芙蓉为巾薜荔服。悠然独往还独归，那管世间荣与辱。我亦无心如此图，长日卧游犹不足。
题元宪景文集并各书其卷首
作者：弘历
朝代：清
体裁：七言排律

二宋合刊曾纪王，惜哉分集失传详。学如有本终难晦，行不负言久益彰。伯也孤风表雅操，仲兮彊识富文章。虽称俭过及奢过，弗愧元方与季方。收拾碎珍得全册，吟题七字冠前行。休嗤大典纷割裂，爱礼幸兹存饩羊。
题元拓石鼓文
作者：弘历
朝代：清
体裁：七言排律

己巳拓藏石鼓辞，及存真迹弆珍之。讶观元代赵家印，重读唐时韩氏诗。居上后来宁避诮，为雄积健信称奇。收三百又加旬者，多四十还馀六兹。节化智营二以外，文乎宣也古惟斯。商彝夏鼎方伯仲，片羽吉光永陆离。龙爪云中幻隐现，虬文劫后尚留遗。渊明甚解不求处，向辟其言用此宜。
题元灵宫后静室
作者：弘历
朝代：清
体裁：七言律诗

紫府萧台太上家，松篁拥作碧云霞。岂因访道来丹地，聊尔怡神凭绿纱。妙契何须问婴姹，虚皇犹自护龟蛇。双楸恰似倪迂景，只少翩飞三两鸦。
题元王蒙临平秋早真迹
作者：弘历
朝代：清
体裁：七言绝句

枫丹松翠自天成，不系人间枯与荣。无住相中常住相，何劳六一赋秋声。
题元结�亭砚
作者：弘历
朝代：清
体裁：七言绝句

浯溪上构�亭旌，俯仰常欣山水清。不识屡参节度者，龙宾倚马有何成。
题元释海云端石砚
作者：弘历
朝代：清
体裁：七言绝句

海云自是释家人，铭语八言似不伦。或者退之文熟读，反其师道步儒尘。
题充和堂
作者：弘历
朝代：清
体裁：古风

行馆扬芬港，堂名取中庸。和自中而发，致之义在充。虽云分内外，大本达道同。乘气仲春候，勤民豫象融。幸无饥寒色，蔼有尊亲容。是之谓和乎，推恩莫遗穷。
题六一泉
作者：弘历
朝代：清
体裁：古风

屿山西南隅，云有六一泉。三度曾未临，寄兴托吟篇。今来称洁葺，用备小憩延。适自西泠过，路左实近便。遂与一蹀步，花竹诚翳然。奇石贮天池，清泠如镜圆。谁当此濯缨，因之缅昔贤。迹纵有显晦，境固无变迁。独是亭轩者，微嫌踵增妍。欧苏肯斯乎，不能无疑焉。
题六一泉用乙酉韵
作者：弘历
朝代：清
体裁：古风

东坡怀六一，因以名斯泉。两贤去虽遥，仿佛见遗篇。逢时欧胜苏，立朝常咨延。云何亦寄傲，高尚托清便。集古录千卷，藏书万卷然。琴棋复各有，置酒瓦壶圆。与巳六而一，娱老颇自贤。由是芗西湖，境改名无迁。禁苑僧道居，何丑复何妍。兹为游幸地，赓诗增愧焉。
题兰亭
作者：弘历
朝代：清
体裁：五言排律

赚来自萧翼，举出本元龄。真已堂堂佚，拓犹字字馨。谁知联后璧，原赖弆前型。恰尔排八柱，居然承一亭。擎天徒躗语，特地示真形。摹固得骨髓，书犹辟径庭。董临传聚散，于补惜凋零。殿以几馀笔，艺林嘉话听。
题兰亭八柱再叠旧作韵
作者：弘历
朝代：清
体裁：五言排律

逸少兰亭帖，学摹自幼龄。至今迷径路，徒尔叹芳馨。似玉犹含璞，如金始下型。六家萃佼佼，八柱峙亭亭。庶藉步兵貌，得观御史形。临流坐奇石，抚竹步閒庭。历揽心神惬，秘珍星斗零。宁非玩物类，太保训应听。
题关仝蜀山栈道图
作者：弘历
朝代：清
体裁：古风

关仝真迹天下少，十人规模九背驰。蜀山栈道之子作，横云剑阁高嶷嶷。五丁斧痕留绝壁，秋风落叶流水澌。装池屡易姓氏去，细认手笔无然疑。试看气韵生动处，犹使人饶蜀道思。
题关槐山水
作者：弘历
朝代：清
体裁：五言律诗

松下敞书寮，策筇人过桥。无僮若为候，有鹤似相招。春籁风前落，泉绅云外飘。仙台阿那畔，来往会王乔。
题关槐洋菊九种 其一 绶带紫
作者：弘历
朝代：清
体裁：七言绝句

东篱何事滥西洋，瓣瓣如拖绶带长。究是此花违本色，故应拖紫不纡黄。
题关槐洋菊九种 其七 万点红
作者：弘历
朝代：清
体裁：七言绝句

如络细英蕊缬金，垂垂万点淡红沉。劳劳亭畔如相遇，写尽离人一片心。
题关槐洋菊九种 其三 搓粉妆
作者：弘历
朝代：清
体裁：七言绝句

瓣胭脂蕊簇金黄，也具盈盈裛露香。谁与调停号搓粉，等閒夺得寿阳妆。
题关槐洋菊九种 其九 杏子黄
作者：弘历
朝代：清
体裁：七言绝句

团如杏子缀枝垂，本色喜他未相离。花谱谩訾比拟错，落英亦有可餐时。
题关槐洋菊九种 其二 鹤翎素
作者：弘历
朝代：清
体裁：七言绝句

风前常作翩跹舞，鲍照神传赋不殊。似解陶家三径畔，亭亭羽客那应无。
题关槐洋菊九种 其五 蝶翅丛
作者：弘历
朝代：清
体裁：七言绝句

翻翻轻翅掠丛芳，纯白胡然攘却黄。设以春情论秋色，故应迷目讶梁王。
题关槐洋菊九种 其八 桂丛紫
作者：弘历
朝代：清
体裁：七言绝句

色纵夺朱心不改，轮中金粟散天香。可知彭泽使恶紫，结友淮南尚觉当。
题关槐洋菊九种 其六 夺锦标
作者：弘历
朝代：清
体裁：七言绝句

俗称徒艳状元红，冒菊当知恼醉翁。五斗折腰犹不屑，夺标岂在彼心中。
题关槐洋菊九种 其四 蜜蜡莲
作者：弘历
朝代：清
体裁：七言绝句

淡黄千叶大如莲，君子隐人殊不悬。却有三分思故土，带来蜜蜡货洋船。
题关槐霜林秋色
作者：弘历
朝代：清
体裁：七言律诗

叠巘隆崇嵚且嵜，丹黄万树簇笼枝。或能策马寻幽耳，未可停车坐看之。锦绣云过传甫句，精神家法自仝师。如斯粉本仝艰得，知得木兰扈跸时。
题养云轩
作者：弘历
朝代：清
体裁：五言律诗

冬雪沾频叠，山馀积素纹。韶光方酝酿，生气复氤氲。殊未亟思雨，应听且养云。待兴东作候，一霈利耕耘。
题养云轩
作者：弘历
朝代：清
体裁：古风

维舟步兰椒，文轩构山半。逾月未经到，清和景堪玩。岩云接浦烟，时聚时复散。养之付虚室，滃然浥书案。蓄极发必盛，为霖愿一旦。
题养和精舍
作者：弘历
朝代：清
体裁：古风

和于气为春，和于理为仁。夫人所宜养，最要者为君。九宇及万物，方寸怀应肫。有时或用义，由仁施乃纯。洁治宁寿宫，聊以备倦勤。精舍号养和，拟议非不伦。乾惕励此日，优游待他辰。苟诚得斯憩，馀年颐此身。仁尚可勿居，义更何足论。养和乃真养，图称无事人。
题养性殿
作者：弘历
朝代：清
体裁：古风

养心养性义各殊，向已言之兹不赘。圣母赐食适于斯，所为武成矜劳勚。劳勚我分何足云，况廑慈念眷弗置。幸此定功纾懿怀，稍觉吾心释惭愧。心欲有为性无欲，无逸一篇今正励。惟待他年息肩时，诚哉养性谢万事。
题养性殿
作者：弘历
朝代：清
体裁：古风

养心期有为，养性保无欲。有为法动直，无欲守静淑。放弥与退藏，一起应一伏。伊余居养心，勤政恒自勖。久而弗肯懈，可以盟幽独。设诚六十年，八旬有五足。允宜归大政，馀日享清福。是用搆养性，一仿养心屋。引义为长言，如愿未敢卜。
题养正图六十首 其一 寝门视膳
作者：弘历
朝代：清
体裁：古风

寝门日三朝，问安承色笑。失常心诚忧，膳彻询所乐。允哉风人颂，为子止于孝。
题养正图六十首 其七 自结履系
作者：弘历
朝代：清
体裁：古风

系解因自结，于士信爱敬。岂无仆隶人，足以供使令。宣尼亦有言，文谲而不正。
题养正图六十首 其三 振贷贫民
作者：弘历
朝代：清
体裁：古风

富民信善言，发仓不宿善。如伤本夙衷，岂待沟壑转。高山切景仰，亹亹中心勉。
题养正图六十首 其三十 教子务学
作者：弘历
朝代：清
体裁：古风

隆准起山东，得之以鞍马。省书知大意，非务章句也。谁云不喜儒，乃慕真儒者。
题养正图六十首 其三十一 条陈故事
作者：弘历
朝代：清
体裁：古风

弱翁相孝宣，条奏廿三事。意不在纷更，谓古今异制。劝重农图备，更为识要义。
题养正图六十首 其三十七 礼聘遗贤
作者：弘历
朝代：清
体裁：古风

束帛聘南阳，降殿问失得。尔时政多疵，未闻匡济策。白驹固休风，虚名亦奚益。
题养正图六十首 其三十三 下车问疾
作者：弘历
朝代：清
体裁：古风

十岁通春秋，启迪诚善矣。家居属有疾，拥经而前视。永平有实政，重道复如是。
题养正图六十首 其三十九 教子读书
作者：弘历
朝代：清
体裁：古风

敕子读诸书，纯驳似相间。迪德在救失，固亦有所见。手泽依然存，终焉竟亡汉。
题养正图六十首 其三十二 嘉奖勤学
作者：弘历
朝代：清
体裁：古风

定陶初好学，习法律文辞。加服遣之国，旌劝传一时。入继政乃乱，虚名害可思。
题养正图六十首 其三十五 爱惜郎官
作者：弘历
朝代：清
体裁：古风

赐钱惜郎官，不俞馆陶求。百里苟非人，民将罹困忧。恩义两无害，显宗策允周。
题养正图六十首 其三十八 师事名贤
作者：弘历
朝代：清
体裁：古风

林宗告童子，当精义讲书。照对人师难，如丝附蓝朱。躬行胜佔俾，识超成人殊。
题养正图六十首 其三十六 托物喻政
作者：弘历
朝代：清
体裁：古风

抱儿献水薤，意各有所喻。恤孤清击强，仲远实善悟。淳于说邹忌，微言�先路。
题养正图六十首 其三十四 遣使质疑
作者：弘历
朝代：清
体裁：古风

鲁论传细君，授帝承宠遇。遣使常质疑，研精穷理趣。面咨乃未传，或亦同温树。
题养正图六十首 其九 戒君节饮
作者：弘历
朝代：清
体裁：古风

饮君致君乐，笾豆能无乱。卜昼未卜夜，不过能救半。传称兼仁义，阿好乃过赞。
题养正图六十首 其二 膳斥鲍鱼
作者：弘历
朝代：清
体裁：古风

教子乃称慈，莫要于择师。公望彻膊关，云非礼所宜。助教屏邪蒿，依然直道遗。
题养正图六十首 其二十 泣思直臣
作者：弘历
朝代：清
体裁：古风

层台俯洪波，酣饮乐乃泣。舍死无谔谔，纣亡在默默。邑君尚忆忠，天王可远直。
题养正图六十首 其二十一 询求政术
作者：弘历
朝代：清
体裁：古风

蹇老箴安于，忠信及敢矣。心缓宜佩弦，此物此志耳。用是治晋阳，推行耀惇史。
题养正图六十首 其二十七 旌贤去奸
作者：弘历
朝代：清
体裁：古风

委政国未治，宁无蔽下情。毁誉防左右，实迹使按行。烹阿封即墨，齐威信英明。
题养正图六十首 其二十三 咨访相材
作者：弘历
朝代：清
体裁：古风

枚卜问李克，克曰观所进。商贤端不肖，成因佩相印。课臣在尚贤，国治天助顺。
题养正图六十首 其二十九 井窥示警
作者：弘历
朝代：清
体裁：古风

听行貌虽丑，待者阿姣丽。说镜而恶士，明已不知类。邹忌曾发端，同归此一致。
题养正图六十首 其二十二 诛绝佞人
作者：弘历
朝代：清
体裁：古风

逢君善顺承，进过巧无比。六年不为暂，曾未进一士。栾激信佞人，致之者简子。
题养正图六十首 其二十五 政术谕下
作者：弘历
朝代：清
体裁：古风

之任示三端，要在手亲辨。谁非入晦者，久乃愈明显。治邺人不欺，文侯教实善。
题养正图六十首 其二十八 敝裤待功
作者：弘历
朝代：清
体裁：古风

敝裤命藏之，云待有功赠。虽多渴赏人，闻之更谁应。嚬笑固宜慎，裤赏陋且佞。
题养正图六十首 其二十六 雨不失期
作者：弘历
朝代：清
体裁：古风

饮乐天复雨，宜止乃命驾。期猎往罢之，皮冠招岂诈。纶綍慎所出，令名继五霸。
题养正图六十首 其二十四 式闾礼士
作者：弘历
朝代：清
体裁：古风

式车过段闾，尚德乃下已。欲相干木辞，致禄国人喜。礼贤非务名，秦兵还为止。
题养正图六十首 其五 临朝四辅
作者：弘历
朝代：清
体裁：古风

道充与弼丞，环立咸惟圣。得一已为艰，求四其奚称。能不听朝乎，蒿目惕以敬。
题养正图六十首 其五十 观图自警
作者：弘历
朝代：清
体裁：古风

出入省无逸，开元治臻泰。天宝相李杨，乃以山水代。有初鲜克终，万古垂明戒。
题养正图六十首 其五十一 煮药然须
作者：弘历
朝代：清
体裁：古风

薛王属有疾，煮药然帝须。病痊须何惜，史传颂友于。友于贵中庸，仆寺岂一无。
题养正图六十首 其五十七 论字知非
作者：弘历
朝代：清
体裁：古风

谕德谕以德，顾名当思义。所系在宗社，讵必工文字。子明信良规，士逊能触类。
题养正图六十首 其五十三 奖劝循良
作者：弘历
朝代：清
体裁：古风

元宗初勤政，每自择刺史。宋州宴从臣，举酒褒寇泚。惟良二千石，课吏宣同揆。
题养正图六十首 其五十九 焚香告天
作者：弘历
朝代：清
体裁：古风

避骢权幸凛，知蜀琴鹤友。每夜露香告，得曾同者否。不可对人言，君实未曾有。
题养正图六十首 其五十二 克已任贤
作者：弘历
朝代：清
体裁：古风

揽镜忽不乐，殊瘦因相休。貌瘦天下肥，乃为社稷谋。敬肆一念间，播越亦已求。
题养正图六十首 其五十五 散遣宫人
作者：弘历
朝代：清
体裁：古风

唐宗放三千，宋祖惟一百。数匪减前人，三百守宫掖。怨旷内外鲜，善政光史策。
题养正图六十首 其五十八 常读论语
作者：弘历
朝代：清
体裁：古风

报罢读论语，普沆先后同。可谓识大体，更张非所工。水旱日疏陈，太初尤醇忠。
题养正图六十首 其五十六 遵守旧章
作者：弘历
朝代：清
体裁：古风

屏后二大瓮，以置投文简。满即焚之衢，相业普亦显。固云慎无稽，得无失从善。
题养正图六十首 其五十四 乐受格言
作者：弘历
朝代：清
体裁：古风

养身惟寡欲，治世务爱民。内圣与外王，言实而弗文。艺祖书之屏，可谓善尊闻。
题养正图六十首 其八 亟用贤人
作者：弘历
朝代：清
体裁：古风

炳火爵卫客，举之牛口下。固宜群臣争，孰非入朝者。不以小亡大，卓论千秋寡。
题养正图六十首 其六 桐叶封虞
作者：弘历
朝代：清
体裁：古风

桐圭命择日，史佚箴戏言。尽美未尽善，宗元有谠论。所嘉在从谏，其事可两存。
题养正图六十首 其六十 借事纳忠
作者：弘历
朝代：清
体裁：古风

孝先铨录古，弱侯此津逮。纳忠如一辙，讵在丹青缀。可以鉴千秋，躬行慎自励。
题养正图六十首 其十 善言格天
作者：弘历
朝代：清
体裁：古风

移相及民岁，孤立将焉托。载拜贺善言，天高听早诺。三舍廿一岁，或亦失穿凿。
题养正图六十首 其十一 夫妇如宾
作者：弘历
朝代：清
体裁：古风

躬耕妻馌饷，相敬如大宾。臼季因识缺，荐贤掌下军。燕好慎动静，鼎来还诫君。
题养正图六十首 其十七 欹器示戒
作者：弘历
朝代：清
体裁：古风

周庙右座器，非尊亦非爵。宣尼阐明训，义富其言约。恶有满不覆，凛乎御朽索。
题养正图六十首 其十三 廷理执法
作者：弘历
朝代：清
体裁：古风

茅门拟应皋，入者必下车。廷理虽执法，御者诚何辜。蹂霤至戮人，荆刑亦甚乎。
题养正图六十首 其十九 贱货尊贤
作者：弘历
朝代：清
体裁：古风

崇堂列宾筵，鸣玉白珩讯。哗嚣非楚宝，英贤斯登进。王孙诚善答，简子乃失问。
题养正图六十首 其十二 托相献规
作者：弘历
朝代：清
体裁：古风

善相善观友，吉惟自取耳。荆君悟其言，虚怀收俊士。魋颜笑蔡泽，唐举真小矣。
题养正图六十首 其十五 因乐求贤
作者：弘历
朝代：清
体裁：古风

临观非德义，其乐未为广。劝善以戒恶，辅�资忠谠。晋侯诚渴贤，司马应上赏。
题养正图六十首 其十八 金人示戒
作者：弘历
朝代：清
体裁：古风

庙阶立金人，缄口铭其背。言鄙中事情，如临师保诲。于恒尚慎兹，矧其为纶綍。
题养正图六十首 其十六 得贤弭盗
作者：弘历
朝代：清
体裁：古风

士会实晋彦，黻冕登廊庙。进善不善远，秦乃薮晋盗。武仲对季孙，亦称知政要。
题养正图六十首 其十四 仁言动众
作者：弘历
朝代：清
体裁：古风

巡军慰劳寒，士如挟纩暖。行师固尚义，济仁用众本。舍鞭语子革，相去岂不远。
题养正图六十首 其四 丹书受戒
作者：弘历
朝代：清
体裁：古风

颛顼道匪遥，端冕丹书勘。敬义及怠欲，所争胜一念。讵惟诫宁王，万古垂君鉴。
题养正图六十首 其四十 伤指自悲
作者：弘历
朝代：清
体裁：古风

宣子甫十龄，伤指改容悲。毁伤即不孝，诚非为痛啼。忘身及亲者，可以翻然思。
题养正图六十首 其四十一 运甓习劳
作者：弘历
朝代：清
体裁：古风

朝暮运百甓，习劳历厥躬。亹不遑暇逸，讵学清谈崇。昭烈叹髀肉，有志后先同。
题养正图六十首 其四十七 习射殿廷
作者：弘历
朝代：清
体裁：古风

拨反时已平，暇犹引卫士。云不以穿池，为师教弓矢。纳谏帝所长，诘戎又如此。
题养正图六十首 其四十三 观穫进规
作者：弘历
朝代：清
体裁：古风

观刈固甚快，逮刈则甚劳。胼胝历三时，钱镈始一朝。实言宁为谠，何致握手萧。
题养正图六十首 其四十九 上书减膳
作者：弘历
朝代：清
体裁：古风

亏膳尽宰职，申减㩀戴礼。引过致答谢，孝敬固贤矣。三复黄台瓜，高宗昏无比。
题养正图六十首 其四十二 不卖的卢
作者：弘历
朝代：清
体裁：古风

相马语诚信，卖之祸延人。叔敖有芳踪，毋宁害己身。显达埒王公，乃恶元规尘。
题养正图六十首 其四十五 弓矢喻政
作者：弘历
朝代：清
体裁：古风

弧矢少所御，尚未尽其妙。况乎治理微，更宿因颁诏。文皇善絜矩，万古垂政要。
题养正图六十首 其四十八 崇师问道
作者：弘历
朝代：清
体裁：古风

闻之古人言，忠孝非二事。圭以对魏王，可谓知要义。所习在为善，此物犹此志。
题养正图六十首 其四十六 辟馆亲贤
作者：弘历
朝代：清
体裁：古风

弘文聚四部，时彦引六人。不惟研经史，政务兼咨询。固宜贞观治，几与成康臻。
题养正图六十首 其四十四 投签警寐
作者：弘历
朝代：清
体裁：古风

布衣据江左，人情悉贤奸。犹自勤庶政，投签警夜眠。开创率无逸，守成鲜知艰。
题养源书屋
作者：弘历
朝代：清
体裁：七言律诗

陟降由来必就卑，养源恰此俯清池。标秋九节宜赏日，似水一心正澈时。不是郑卿为遁语，却输杜老咏雄词。简吟七首西舂隐，学古应教罢搆思。
题养源斋
作者：弘历
朝代：清
体裁：五言律诗

万事由人理，辟湖养水源。因之事搆筑，讵祇阅潺湲。迩岁资济运，清晨偶托言。有言多抱愧，望雨正心烦。
题养源斋
作者：弘历
朝代：清
体裁：五言律诗

行馆向平原，居然置榭轩。愧哉喻阶土，慰以憩堂萱。登舫将迟日，溯洄拟返园。吾民筹致养，衣食是根源。
题养源斋
作者：弘历
朝代：清
体裁：七言律诗

钓鱼台亦水之源，治水因而傍治轩。辰岁经营久庆落，寅年游豫阅寒暄。似兹搆筑曾何谓，漫以节宣为饰言。永卫城隍利行旅，知予罪我任滕论。
题养源斋
作者：弘历
朝代：清
体裁：七言律诗

钓鱼台侧养源斋，题额本因傍沼涯。路便何妨一憩体，地便亦复足澄怀。水如是矣人应识，名既循之实合皆。触目无非会心处，成吟原不费安排。
题养粹堂
作者：弘历
朝代：清
体裁：七言律诗

诘曲幽蹊那厌遥，豁然开朗见云寮。来经含粹憩养粹，昔训垂尧今述尧。讵喜山容纯不杂，拟穷理趣静而超。无须更展韦编读，举目文言义总标。
题养素书屋
作者：弘历
朝代：清
体裁：七言律诗

一气春和万物该，有收有閟有恢炱。漫嫌烂漫迟桃李，已自侵寻到柳梅。笔研精良偶合耳，仄平点窜亦宜哉。可知九十韶光丽，皆自素中能养来。
题养素书屋
作者：弘历
朝代：清
体裁：七言绝句

讵缘养素尚高清，返朴还淳义寓精。奉若便因窥粤宛，冬藏之后始春生。
题养虚斋
作者：弘历
朝代：清
体裁：古风

偶憩养虚斋，因绎养虚义。脩身在虚心，立政在虚意。意者心之发，本末原一致。脩身众人概，立政一人事。出令戒莫违，纳言勉兼备。是胥养虚要，我更应勤思。讵惟受景宜，实切乐取志。大舜有大焉，企予望难至。
题养虚斋
作者：弘历
朝代：清
体裁：七言绝句

朴室三间号养虚，讵因生白偶名诸。受人天下和平应，观象玩辞足起予。
题养虚斋
作者：弘历
朝代：清
体裁：古风

虚室云养虚，其虚固易养。絜矩方寸间，顾名实难仿。言或有先入，事或有偏党。皆非所为虚，致弊应无爽。触目每警心，讵止事游赏。
题写照哨鹿图此图乃辛酉年初幸木兰哨鹿命郎世宁所为者彼时扈从诸臣年长于予者如来保辈颇多少于予者如傅恒辈共十有二人今皆不见怃然有怀因成是什云十人者举成数也
作者：弘历
朝代：清
体裁：七言律诗

哨鹿曾教写照为，扈行原有十人随。却看介尔惟存我，底事翻然都逝其。视昔由今语已信，何真非幻义堪思。似乎否也證临镜，骨格依前鬓有丝。
题写秋轩
作者：弘历
朝代：清
体裁：七言绝句

名山景具四时均，春日题秋似不伦。转语听斯七字咏，体乾识得一元真。
题写秋轩
作者：弘历
朝代：清
体裁：七言绝句

湛湛晞阳露气浮，丁星杂卉护阶稠。金�头踏侵寻到，那更高轩藉写秋。
题农乐轩
作者：弘历
朝代：清
体裁：五言绝句

农乐必西成，春田始载耕。雨中景虽好，自凛戒言盈。
题农乐轩
作者：弘历
朝代：清
体裁：七言绝句

引水疏畦灌弄田，自然农乐庆年年。永平昨近曾经潦，轸彼民艰岂尽然。
题农乐轩
作者：弘历
朝代：清
体裁：五言律诗

鳞塍开几罫，学稼意聊存。种树为藩落，茨茅肖野村。较晴还量雨，叱犊与孳豚。农乐诚常愿，思之未易言。
题冯子振七星凤池砚
作者：弘历
朝代：清
体裁：七言绝句

活眼别开生面巧，不于覆手于池端。想伊赋十八公际，举目七星头上看。
题冯承素摹兰亭卷用旧题褚摹卷韵
作者：弘历
朝代：清
体裁：七言绝句

米记韩冯惜未见，今看承素卷存真。虽欣无翼联珍羽，艰致却惭似褚人。
题冷泉亭子
作者：弘历
朝代：清
体裁：五言绝句

不碍静中喧，看取动时定。小坐忘万缘，湱然满清听。
题冷谦竹溪琴友图
作者：弘历
朝代：清
体裁：七言绝句

丛篁深处两仙翁，佺羡精神黄绮风。横膝焦桐不须抚，琅玕清响正相同。
题净慈寺方丈
作者：弘历
朝代：清
体裁：七言绝句

水光山色一合相，暮鼓晨钟二六时。借问阇黎消盏饭，孰为本分孰为诗。
题净香园
作者：弘历
朝代：清
体裁：七言绝句

沼园得号本因莲，此际花迟春仲天。碧水中宁无藕在，心莲香净岂非然。
题净香园
作者：弘历
朝代：清
体裁：七言律诗

满浦红荷六月芳，慈云大士水中央。无边愿力超尘海，有喜题名曰净香。结念底须怀烂漫，洗心雅足契清凉。片时小憩移舟去，得句高斋兴已偿。
题净香园
作者：弘历
朝代：清
体裁：五言律诗

花以香为净，人因去有来。春秋十六阅，岁月隙驹催。径入真玕曲，座仍假竹陪。巧还不伤雅，拈句亦宜哉。
题凌虚馆
作者：弘历
朝代：清
体裁：古风

招提庆落还，山馆仍小住。雨后片云净，寥朗碧空素。骋目泯涯涘，觅心忘思虑。虚亦不可得，凌亦何所遇。回顾隔嶂寺，至竟无来去。
题凤遇云画苏轼黠鼠赋
作者：弘历
朝代：清
体裁：七言绝句

空橐何来书史陈，遇云用古失传真。东坡智者愚于鼠，却赋长篇愚世人。
题分水龙王庙
作者：弘历
朝代：清
体裁：七言律诗

五汶挟来二百泉，到斯分注藉天然。南流水作北流水，上溜船为下溜船。必有欢呼称顺势，可忘筹画赖前贤。崇祠象设祈昭佑，济运功惟万古宣。
题分水龙王庙
作者：弘历
朝代：清
体裁：七言律诗

清汶滔滔来大东，自然水脊脉潜洪。横川舛注势非迕，济运分流惠莫穷。人力本因天地力，河功诚擅古今功。由来大巧原无巧，穿凿宁知禹德崇。
题刘一清钱塘遗事
作者：弘历
朝代：清
体裁：七言律诗

失策明题去建康，却耽山水便都杭。湖边歌舞酣馀乐，天外徽钦弃远荒。八帝历年才百五，多奸少正致沦忘。翻书千古垂殷鉴，漫例飞鸿徒号堂。
题刘宗周黄道周集
作者：弘历
朝代：清

搜罗四库事磨研，去取其间公道传。人各抒忠斯可录，言虽触讳忍从捐。宁同仲达吠尧日，不愧观文报宋年。平日犯颜急尽节，如之二者实堪怜。
题刘挚忠肃集六韵
作者：弘历
朝代：清
体裁：七言排律

散编裒集还全璧，世久湮沦传始今。必有□神为呵护，自然天地佑忠忱。未尝释卷于经邃，却匪空言见理深。出处一身守直亮，是非两字辨佥壬。明陈十害邪辞辟，分析二章正气森。六百载馀惜悃笃，裕陵见摈独何心。
题刘松年中兴四将图
作者：弘历
朝代：清
体裁：七言律诗

会稽栖后小康称，尝胆无心事中兴。万里长城谁自坏，一江天堑竟奚凭。操戈致恨同而异，折鼎终缘负且乘。千载霅溪传面貌，云台合并凛威棱。
题刘松年山水
作者：弘历
朝代：清
体裁：七言绝句

青松丹柏绘萧秋，泌沼衡门结宇幽。不向高人观阿堵，安能识得暗门刘。
题刘松年烹茶图用题牟益茅舍閒吟图韵
作者：弘历
朝代：清
体裁：七言律诗

昔咏牟家茅舍图，谓当搆出已新殊。谁知全仿暗门子，證有曾收臬副卢。自是一时无匹者，底须七碗始狂乎。已教两识玉川面，信矣语云德不孤。
题刘松年琴书乐志图
作者：弘历
朝代：清
体裁：七言绝句

不知四老姓名谁，清昼琴书且自怡。漫拟商颜寄高躅，灭刘恐中牧之诗。
题刘松年蓬壶仙侣
作者：弘历
朝代：清
体裁：五言律诗

阁拟蓬壶处，人应佺羡行。或来欲谈者，蓄问趣方长。丹鼎无须设，仙诠有各藏。笑他尘世里，汉武及秦皇。
题刘松年补衲图
作者：弘历
朝代：清
体裁：七言绝句

应真閒理线和针，慈氏以来补到今。我偶观图别有会，仲山衮职念常钦。
题刘松年醉僧图
作者：弘历
朝代：清
体裁：七言绝句

长松之下坐颓仙，草圣挥看落纸烟。生面别开神髓合，石渠联璧有龙眠。
题刘珏清白轩图
作者：弘历
朝代：清
体裁：五言律诗

面水背山地，延清致爽居。爱僧非佞佛，酌酒且论书。树态生风后，峰容濯雨馀。维摩逢覆釜，得意两如如。
题创得斋
作者：弘历
朝代：清
体裁：七言律诗

佳哉秋意新来创，得以同然我亦然。蟋蟀有吟藏砌草，蜻蜓无数立池莲。松声谡为风声峭，花气香因露气鲜。传膳于斯随敕绩，肯教玩景忘勤虔。
题创得斋
作者：弘历
朝代：清
体裁：古风

创得得多年，今年秋实创。以此会景物，原觉协名状。秋澄天益寥，云敛心因旷。嫩茵玉露浓，乔树金风飏。独喜砌临池，几柄芳荷放。
题创得斋
作者：弘历
朝代：清
体裁：七言律诗

创得斋名此鼻祖，山庄效此额檐头。彼翻常到斯翻偶，未可恒孤略可酬。叶始田田荷意远，枝争濯濯树阴稠。北峰欲陟兹初路，小憩仍勤庶政诹。
题创得斋
作者：弘历
朝代：清
体裁：七言律诗

创得斋成廿岁馀，兹因小憩默思诸。眼前春色又从始，一切名言总类虚。万卉芳华正冶冶，八窗领受祗如如。旧题勒壁閒吟遍，何事繁霜鬓点予。
题创得斋
作者：弘历
朝代：清
体裁：七言律诗

初成两字率与额，为喜岩隈复水边。却已庭看合抱柏，更兹池俯欲开莲。山庄数典床频据，溪阁经年径鲜缘。勒壁诗原隔岁咏，谓之创得亦应然。
题创得斋
作者：弘历
朝代：清
体裁：古风

宇晴无片云，夏山有新爽。轻舆迤逦游，触目成清赏。树阴数息武，众弗乏力强。岩斋栖碧嶒，石磴夤缘上。今岁乃初到，创得名非枉。自咎构筑多，閒置何劳曩。
题创得斋
作者：弘历
朝代：清
体裁：五言律诗

山左穿溪曲，平湖又豁开。有斋临澹沱，无物惹尘埃。㿽暖香霏蕙，阶阳绿到苔。春光宁创得，岁岁逼人来。
题创得斋
作者：弘历
朝代：清
体裁：七言律诗

意行茷骪密林穿，豁朗石门宛目前。几曲野桥流水渡，三间迥室倚峰悬。到来新境俱澄矣，阅过诗词似幻焉。仍复拈毫写新会，便云创得亦应然。
题创得斋
作者：弘历
朝代：清
体裁：七言律诗

石门重此步清秋，斋室犹然峰上头。庭际松排若张盖，阶前云布讶乘舟。爱山不尽供诗料，乐水惟清与性投。一晌徘徊旋复去，祇饶粉壁又题留。
题创得斋
作者：弘历
朝代：清
体裁：五言律诗

秋月三朝度，秋斋一晌临。虽云如向例，恰喜凑新吟。轩外屏山耸，阶前镜水深。金风林影处，飒景称探寻。
题创得斋
作者：弘历
朝代：清
体裁：五言律诗

西北谷犹迥，晴和爽拂晨。轻舆试深造，曲磴宿知循。山景仍依旧，人情率喜新。赉筹�咭哩，事亦创非陈。
题创得斋
作者：弘历
朝代：清

西北谷犹迥，晴和爽拂晨。轻舆试深造，曲蹬宿知循。山景仍依旧，人情率喜新。赉筹英吉利，事亦创非陈。
题创得斋
作者：弘历
朝代：清
体裁：七言律诗

连朝快霁栈蹊乾，遂命轻舆寻胜看。峦壑渐深惬揽结，斋堂宛在得盘桓。今年此日目为创，碧宇无云意与宽。西北金山近咫尺，翠烟含照罨檐端。
题创得斋·其一
作者：弘历
朝代：清
体裁：七言绝句

知有幽斋倚碧峋，山蹊熟路可遵循。由来创得成先得，一切名言底是真。
题创得斋·其二
作者：弘历
朝代：清
体裁：七言绝句

石门进更步松岩，静色寒声迥不凡。谁道山中能驻景，午峰日影讶西衔。
题刻玉兰亭图
作者：弘历
朝代：清
体裁：六言诗

流觞曲水修竹，述古永和暮春。此画全赢笔画，诸人真是玉人。题词聊纪兹日，抚景朅忆南巡。玉枕命刻旧迹，愧逊昔岁精神。
题刻玉赤壁图
作者：弘历
朝代：清
体裁：七言律诗

磨彰白质绛华留，设色居然赤壁游。水里月原天上月，刻成舟胜画为舟。烹茶那虑避烟鹤，鼓枻不惊眠渚鸥。屡举黄州休致诮，个中人物足千秋。
题刻画伽㑲香山九老图
作者：弘历
朝代：清
体裁：七言绝句

风流少傅十年閒，结社香山共往还。漫道沧桑多变幻，试看常住是香山。
题励宗万秋林亭子图
作者：弘历
朝代：清
体裁：古风

螺峰遥列屏，草亭刚学笠。倪迂与黄痴，妙蕴恰收拾。树因风欲鸣，苔经雨还湿。莫谓无幽人，孤鹤介然立。
题勤政殿
作者：弘历
朝代：清
体裁：五言律诗

勤政为君要，此言孰弗知。存中外达者，以久敬从之。察吏安民际，深居独处时。名言忆光武，乐此不为疲。
题勤政殿
作者：弘历
朝代：清
体裁：七言律诗

奎章两字示千年，敢弗钦承家法传。游豫处无不题额，旰宵时永念仔肩。幸看归政三岁近，仍虑倦勤半九延。犹日孜孜慎晚节，聪听奕叶勖斯绵。
题勤政殿
作者：弘历
朝代：清
体裁：古风

御园及山庄，殿胥勤政名。数典实于兹，皇祖额焕楹。敢不敕天命，敢不念民生。戒忽忽以怠，勿察察为明。寄言聪听者，经权在敬诚。
题北宋人山水
作者：弘历
朝代：清
体裁：七言律诗

崇深何处此仙乡，村屋多缘密树藏。童子自能供鹤料，渔郎随意占鱼梁。桥过绿桕斋应迩，船傍红荷衣亦香。境隐名人名共隐，知为北宋近乎唐。
题北平侯庙
作者：弘历
朝代：清
体裁：七言绝句

直道民行三代斯，北平主计至今祠。贾生见绌公孙退，却忘王陵解难时。
题匣贮古稀天子宝
作者：弘历
朝代：清
体裁：五言律诗

天子古稀九，玉章匣贮闲。画工献彼技，射虎肖其间。又已十年阅，何曾一瞬悭。雄心渐消泯，逸志在高閒。
题医巫闾四景 其一 翠云屏
作者：弘历
朝代：清
体裁：七言绝句

西峰翠色罨眉尖，恰似屏风展映帘。片石千秋大方广，分明八辨说楞严。
题医巫闾四景 其三 圣水盆
作者：弘历
朝代：清
体裁：七言绝句

石崖蟠纚落垂绅，泐句多看东海人。诗字不殊言语异，同文可识正同伦。
题医巫闾四景 其二 道隐谷
作者：弘历
朝代：清
体裁：七言绝句

谷名道隐非充隐，泌水洋洋足乐饥。游艺不能无后议，图成逐鹿又何为。
题医巫闾四景 其四 旷观亭
作者：弘历
朝代：清
体裁：七言绝句

曾闻万卷贮山亭，欲胜刘家陋室铭。榱桷缥缃消已尽，惟馀名共碧峰青。
题十二月人物画册 其一 正月
作者：弘历
朝代：清
体裁：七言绝句

春信侵寻槛外梅，倚吟秉烛共徘徊。轻寒不入深庭院，女伴携炉得得来。
题十二月人物画册 其七 四月
作者：弘历
朝代：清
体裁：七言绝句

日日韶华斗丽新，鼠姑独殿一园春。蛾眉倚槛相看处，最妒沉香亭畔人。
题十二月人物画册 其三 二月
作者：弘历
朝代：清
体裁：七言绝句

胭脂匀缀小桃枝，别苑春和二月时。镜户团圞清昼永，楸枰斜倚共敲棋。
题十二月人物画册 其九 五月
作者：弘历
朝代：清
体裁：七言绝句

池亭消夏坐薰风，韵杂琴筝水竹同。何用香奁重拂拭，绮罗人在镜光中。
题十二月人物画册 其二十一 十一月
作者：弘历
朝代：清
体裁：七言绝句

文疏烘暖漏阳光，刺绣工夫一线长。捲起重帘风细处，爱他轻度小梅香。
题十二月人物画册 其二十三 十二月
作者：弘历
朝代：清
体裁：七言绝句

温室重闱暖气匀，党家冬日是三春。寄言烹雪陶居士，漫傲销金帐里人。
题十二月人物画册 其五 三月
作者：弘历
朝代：清
体裁：七言绝句

清明时节杏花天，柳岸轻垂漠漠烟。最是春闺识风景，翠翘红袖蹴鞦韆。
题十二月人物画册 其十一 六月
作者：弘历
朝代：清
体裁：七言绝句

微风细雨柳垂丝，荷芰香中语翠眉。小立船头浑不定，碧波新涨一篙时。
题十二月人物画册 其十七 九月
作者：弘历
朝代：清
体裁：七言绝句

深秋黄叶著霜添，砌畔寒花映绮帘。何必东篱誇胜赏，风情都付女陶潜。
题十二月人物画册 其十三 七月
作者：弘历
朝代：清
体裁：七言绝句

桐轩昼静綵针抛，绿倚红偎笑语交。自是女郎工乞巧，柳州文笔漫相嘲。
题十二月人物画册 其十九 十月
作者：弘历
朝代：清
体裁：七言绝句

深闺寂静重帷暖，彝䁀纵横白璧双。消遣閒情寒不到，小阳春日度明窗。
题十二月人物画册 其十五 八月
作者：弘历
朝代：清
体裁：七言绝句

石栏微冷透冰纱，徙倚中宵玩月华。环佩风清凉夜永，水晶宫里绿华家。
题十二月人物画册·其二
作者：弘历
朝代：清
体裁：七言绝句

烂银盘子上东墙，绣线花檠不让光。翠蛾无语含情处，一夜春风卜短长。
题十二月人物画册·其二十
作者：弘历
朝代：清
体裁：七言绝句

何处行来洛浦仙，衣裳如雾鬓如烟。瑶池玉简群寻检，不数米家书画船。
题十二月人物画册·其二十二
作者：弘历
朝代：清
体裁：七言绝句

玉漏铜壶滴响迟，云蛾无语立移时。帧间绣出双莲朵，多少幽情人未知。
题十二月人物画册·其二十四
作者：弘历
朝代：清
体裁：七言绝句

贴贴貂茸称绿鬟，步来阶雪印弯弯。粉墙屈曲重门锁，独共青衣一往还。
题十二月人物画册·其八
作者：弘历
朝代：清
体裁：七言绝句

天香国色两相争，转觉诗人费品评。气韵风标都不让，只饶无语一般情。
题十二月人物画册·其六
作者：弘历
朝代：清
体裁：七言绝句

曲池风静镜澄波，丝柳青输两鬓螺。未许人间轻比似，壶中游戏半仙娥。
题十二月人物画册·其十
作者：弘历
朝代：清
体裁：七言绝句

翠竹阴森夏日长，冰纨初试午风凉。玉鱼贴体微寒切，只少南方荔子尝。
题十二月人物画册·其十二
作者：弘历
朝代：清
体裁：七言绝句

满湖霞锦漾微风，绣袂招呼挈伴同。不数丽华誇步步，春光六月绮罗丛。
题十二月人物画册·其十八
作者：弘历
朝代：清
体裁：七言绝句

回廊枫桕染新丹，几许秋光结伴看。莫道绮罗人怯弱，冰肌原不畏轻寒。
题十二月人物画册·其十六
作者：弘历
朝代：清
体裁：七言绝句

峭寒已切薄罗裳，云外风飘桂子香。指点秋光含意处，遥空月色正苍苍。
题十二月人物画册·其十四
作者：弘历
朝代：清
体裁：七言绝句

新秋庭院足清娱，绿荫修梧三两株。步屧溪桥怯无力，娉婷红袖倩人扶。
题十二月人物画册·其四
作者：弘历
朝代：清
体裁：七言绝句

竹篱石径罨窗纱，逗漏春光日正赊。怪底阿香移步晚，为拈红绿误烹茶。
题十二月宫词画幅二十四首·其一
作者：弘历
朝代：清
体裁：七言绝句

镜样月辉三五夜，锦般春斗绮罗丛。米家灯胜沉香煎，映彻云鬟半面红。
题十二月宫词画幅二十四首·其七
作者：弘历
朝代：清
体裁：七言绝句

四月清和万景攒，金铃常自护花栏。沉香亭里人如玉，不让花王是牡丹。
题十二月宫词画幅二十四首·其三
作者：弘历
朝代：清
体裁：七言绝句

别院离宫绕曲池，宫娥结伴许追随。春光二月过垂柳，不数绯桃越艳姿。
题十二月宫词画幅二十四首·其九
作者：弘历
朝代：清
体裁：七言绝句

朝阳阁里恰端阳，的的榴花绽绛囊。亲教宫娥群角黍，金盘射得许先尝。
题十二月宫词画幅二十四首·其二
作者：弘历
朝代：清
体裁：七言绝句

檀板鸾笙午夜酣，献椒才过又传柑。夫人钩弋新封号，麟趾螽斯咏二南。
题十二月宫词画幅二十四首·其二十
作者：弘历
朝代：清
体裁：七言绝句

列屏山色白如玉，凝镜池光冷学银。屈戍重闱寒不到，香俦绣侣小阳春。
题十二月宫词画幅二十四首·其二十一
作者：弘历
朝代：清
体裁：七言绝句

翔阳轻逗午窗晴，绣线工夫一缕争。为近立春供御赐，锦囊书敕给公卿。
题十二月宫词画幅二十四首·其二十三
作者：弘历
朝代：清
体裁：七言绝句

春到宫梅第几株，一枝香插鬓云都。绣屏綵胜词臣句，天上风光别样殊。
题十二月宫词画幅二十四首·其二十二
作者：弘历
朝代：清
体裁：七言绝句

天吴飞舞海波涛，刺绣浑忘玉腕劳。镜户团圞长日里，偷閒那肯赌金刀。
题十二月宫词画幅二十四首·其二十四
作者：弘历
朝代：清
体裁：七言绝句

红炉夜永篆烟微，一任窗前冻雪飞。内里也知三白瑞，争传亚垄麦芒肥。
题十二月宫词画幅二十四首·其五
作者：弘历
朝代：清
体裁：七言绝句

轻罗黄伞飏风斜，凭立高栏玩物华。望去彩桥名玉蝀，簪来钗凤号桐花。
题十二月宫词画幅二十四首·其八
作者：弘历
朝代：清
体裁：七言绝句

辛夷初开春满枝，甲帐流苏睡起时。欲品烟花拈綵笔，却忧博士到来迟。
题十二月宫词画幅二十四首·其六
作者：弘历
朝代：清
体裁：七言绝句

嬉春人竞打秋千，婀娜腰支綵袖联。画板红绳尚心怯，骑鸾底用学飞仙。
题十二月宫词画幅二十四首·其十
作者：弘历
朝代：清
体裁：七言绝句

綵缕蒲樽覆赭罗，犹闻别馆按云和。溶溶御水凭栏看，竞渡龙舟几个过。
题十二月宫词画幅二十四首·其十一
作者：弘历
朝代：清
体裁：七言绝句

晚移轻棹学吴船，一片空明泛碧烟。谁道钱塘苏小小，兰舟罗袂似神仙。
题十二月宫词画幅二十四首·其十七
作者：弘历
朝代：清
体裁：七言绝句

万岁山前槲叶黄，携尊篸菊过重阳。玉清高处谁能到，几阵天风桂子香。
题十二月宫词画幅二十四首·其十三
作者：弘历
朝代：清
体裁：七言绝句

楼号开襟乞巧宜，宫梧金井落来时。都穿针孔将心卜，未许身旁小玉知。
题十二月宫词画幅二十四首·其十九
作者：弘历
朝代：清
体裁：七言绝句

天葩一夜缀琼林，宫锦泥窗温室深。却为初冬寒尚浅，携炉女伴几回寻。
题十二月宫词画幅二十四首·其十二
作者：弘历
朝代：清
体裁：七言绝句

采莲仙子泛清江，惊起沙鸥恰一双。却喜拍篙新涨绿，临风不用锦帆䉶。
题十二月宫词画幅二十四首·其十五
作者：弘历
朝代：清
体裁：七言绝句

瑶天露冷玉蟾蜍，十二增城帝子居。高阁漏长新得句，缓调平仄向空书。
题十二月宫词画幅二十四首·其十八
作者：弘历
朝代：清
体裁：七言绝句

秋雨初过菊蕊馨，折来枝叶爱青青。琼英莫遣旁人见，欲进君王会景亭。
题十二月宫词画幅二十四首·其十六
作者：弘历
朝代：清
体裁：七言绝句

晚妆初罢翠蛾修，匼匝银屏素月流。丙夜牌传犹不寐，一年佳景是中秋。
题十二月宫词画幅二十四首·其十四
作者：弘历
朝代：清
体裁：七言绝句

果盘棕盒自陪从，苔砌行来露气浓。莫为黄姑愁寂寞，一年还有一相逢。
题十二月宫词画幅二十四首·其四
作者：弘历
朝代：清
体裁：七言绝句

集芳亭畔晓春寒，淰淰韶华取次看。小立沙堤浑不定，印来苔篆恰双鸾。
题千尺雪
作者：弘历
朝代：清
体裁：五言律诗

假山皴石黛，迸水喷冰花。小拟吴中雪，兼陈惠上茶。画情饶是秀，春物盎惟嘉。研净瓯香处，心田沃道芽。
题千尺雪·其一
作者：弘历
朝代：清
体裁：七言绝句

叠咏今经岁几旬，一番兴会一番新。譬如春到人间世，诡石古松岂厌陈。
题千尺雪·其一
作者：弘历
朝代：清
体裁：七言绝句

底誇蓟北更吴中，塞苑为家西苑同。四卷画图一时赏，无过佳话付秋风。
题千尺雪·其一
作者：弘历
朝代：清
体裁：七言绝句

戊岁己年两阙咏，新春聊与纪吟篇。泉声石态依然在，不觉追思意怃然。
题千尺雪·其三
作者：弘历
朝代：清
体裁：七言绝句

越中陶器惟兹合，惠上筠垆到处存。即景浮香一评古，君谟茶谏有名言。
题千尺雪·其二
作者：弘历
朝代：清
体裁：七言绝句

云外来源遥且迥，槩之千尺例诸方。侣鱼虾复友麋鹿，须识此间是所长。
题千尺雪·其二
作者：弘历
朝代：清
体裁：七言绝句

平水冰凝挂水流，户枢不蠹义堪求。体乾恰值春元始，敢作逍遥自逸谋。
题千尺雪·其二
作者：弘历
朝代：清
体裁：七言绝句

流为雪片喷为珠，千尺是谁量定乎。指日寒山凭小阁，索将神韵论同殊。
题半壁店行馆
作者：弘历
朝代：清
体裁：古风

璧壁本同音，未知属谁是。谓壁似称山，名璧君喻水。依山面水处，两义皆可尔。村民弗识字，安知有其理。彼以不知呼，已以知而揣。忽然自失笑，谓彼善于已。
题华敷坞
作者：弘历
朝代：清
体裁：古风

汇万总春之庙旁，书舍名以华敷坞。塞外花信固云迟，桃李亦必春暮吐。我来每值夏之仲，华敷时节恒弗睹。循名责实似不当，虽然我亦有转语。夏卉秋葩岂不然，何必拘墟执时序。嵇含草木疏称博，胜地灵根恐漏谱。
题华滋馆
作者：弘历
朝代：清
体裁：五言律诗

书馆临湖裔，每来先到斯。传餐既云便，视事亦于兹。肯以游而懈，忘乎度与咨。山云正轻布，设雨信华滋。
题华滋馆
作者：弘历
朝代：清
体裁：五言律诗

书馆清而朴，每来必憩兹。罨窗挹山色，凭几眄林姿。古意本无改，春光乃觉迟。云生因望雪，诚有待华滋。
题华滋馆
作者：弘历
朝代：清
体裁：古风

书馆额华滋，试阐华滋义。四时于何宜，雅合春之二。夏炎雨或过，秋瑟冬憔悴。始华昌物心，含滋欣气备。融融蕴熙怡，冶冶绘精粹。是惟大块文，无为畅生意。馆独享其名，快哉何以致。
题华滋馆
作者：弘历
朝代：清
体裁：七言律诗

华则待华滋已滋，渐当风作每攒眉。恐如望泽常年惯，况复筹军报捷迟。归政讵能忘庶政，一思或又引千思。予无乐乎为君者，此苦知乎抑未知。
题华滋馆
作者：弘历
朝代：清
体裁：七言律诗

华滋今日信华滋，雪后春和晃晓曦。每到传餐率于此，遂教敕政问何其。土香带润轻围砌，花气含飔近扑帷。又见西山隮荟蔚，设为甘雨我宁辞。
题华滋馆
作者：弘历
朝代：清
体裁：七言律诗

园门咫尺近华滋，历岁于斯率有诗。春末夏初缘望雨，来求去忸每忘词。幸今泽霈润迎目，乃略愁舒景启思。沃矣惕哉一方寸，多言何必返舟宜。
题华滋馆
作者：弘历
朝代：清
体裁：五言律诗

春咏徒教负，夏游可再疏。华滋虽迈冶，朗照正含虚。绿已浓围柳，红恒不藉蕖。新题邻旧作，冁谓此何欤。
题华滋馆
作者：弘历
朝代：清
体裁：五言律诗

是华皆始素，论景莫如滋。尚见庭阴雪，恰来春仲时。何须问桃杏，耐可阅书诗。独是鲜清暇，无能深造资。
题华滋馆
作者：弘历
朝代：清
体裁：七言律诗

每至华滋必有诗，岂云今岁独忘之。春中夏首因望雨，兴少愁多懒措词。三寸微沾润应纪，七言得莫志邻怡。孔文合识君难处，片刻曾无可乐时。
题华滋馆
作者：弘历
朝代：清
体裁：五言律诗

溪馆清而洁，坐斯理事宜。每批报雨奏，实慰劭农思。然益戒盈满，无遑弛敬寅。若论即景句，华未幸含滋。
题华滋馆
作者：弘历
朝代：清
体裁：古风

静明昔建园，华滋初号馆。表里湖山秀，视听尘氛远。翰墨寄崇情，芳菲供静遣。一邱与一壑，会意随方善。尚名人尽同，喜新吾未免。
题协性斋
作者：弘历
朝代：清
体裁：五言律诗

港旁行馆筑，奢戒朴犹敦。讵是勤土木，率因奉凊温。春风重此至，斋额静堪论。设曰芬扬务，应非性所存。
题卓迪修稧图
作者：弘历
朝代：清
体裁：七言绝句

茂林脩竹此间多，展卷居然晋永和。千载由人摹稧帖，孰传骨髓孰传讹。
题南宋两朝纲目备要二首一韵·其一
作者：弘历
朝代：清
体裁：七言绝句

侂胄家奴扺罪宜，禁军何致似兴师。深谋尔日出弥远，月落还如星替之。
题南宋两朝纲目备要二首一韵·其二
作者：弘历
朝代：清
体裁：七言绝句

孟浪挑金固匪宜，幸和可忘诘戎师。西山岂啻工章句，一疏兴衰实系之。
题南宋兰亭砚
作者：弘历
朝代：清
体裁：五言律诗

永和九岁禊，景定五年春。举古非徒漫，获今有宿因。鬼工泯刻迹，绘事善传神。深入墨池锈，犹疑曲水滨。
题南宋都城纪胜录
作者：弘历
朝代：清
体裁：七言律诗

一线南迁已甚危，徽钦北去竟忘之。正当尝胆卧薪日，却作观山玩水时。后市前朝誇富庶，歌楼酒馆斗笙丝。咄哉耐得翁传录，可似兰台两赋奇。
题南池少陵祠
作者：弘历
朝代：清
体裁：七言律诗

任城南郭有南池，古迹犹传老杜祠。乔树那知春已去，閒庭不觉步前移。何期此日仍瞻斗，可惜先生未遇时。却异东坡频叠韵，斯人前岂易言诗。
题南池少陵祠三叠旧作韵
作者：弘历
朝代：清
体裁：七言律诗

蜀中别却浣花池，城外驻兹映水祠。苏拟韩言品可匹，庾清鲍逸论难移。一嘲一誉知高下，在北在南阅岁时。我自助休为正务，笑斯多事又谈诗。
题南池少陵祠三绝句·其一
作者：弘历
朝代：清
体裁：七言绝句

狂歌适陟太白阁，苦咏今瞻子美祠。咫尺遗踪邻左右，吾心乃觉醉于斯。
题南池少陵祠三绝句·其三
作者：弘历
朝代：清
体裁：七言绝句

三间古屋亦寻常，却觉迎人翰墨香。安得清閒无一事，展他遗帙与商量。
题南池少陵祠三绝句·其二
作者：弘历
朝代：清
体裁：七言绝句

诗仙虽具出尘体，诗圣原多忧世心。问我二人优劣者，试看七字定评吟。
题南池少陵祠再叠旧作韵
作者：弘历
朝代：清
体裁：七言律诗

城南数武有园池，池上原存工部祠。空后绝前心早下，因文缅道步迟移。谁无五字与七字，我惜此时隔彼时。自有不亡真者在，水声云色岂非诗。
题南池少陵祠叠旧作韵
作者：弘历
朝代：清
体裁：七言律诗

春风重此过南池，了识其间有故祠。不觉徘徊心欲醉，那缘景物望教移。大都公论定千古，何害沈屯遇一时。气燄怵人真者在，知然却复强为诗。
题南轩写经澄泥砚
作者：弘历
朝代：清
体裁：七言绝句

南轩曾是友龙宾，师事胡宏授受真。治郡立朝多实践，空言道学岂其人。
题卢鸿草堂十志图四首·其一
作者：弘历
朝代：清
体裁：七言绝句

十体书成十志图，郑虔三绝那称孤。沧桑显晦千年阅，丁甲呵持有是乎。
题卢鸿草堂十志图四首·其三
作者：弘历
朝代：清
体裁：七言绝句

山为宅便草为堂，肥遁千秋姓字香。机士俗人屡争较，先生者个未能忘。
题卢鸿草堂十志图四首·其二
作者：弘历
朝代：清
体裁：七言绝句

杨周跋语识清河，张洽临摹讵足多。师表人伦自有在，宁因书画辨如何。
题卢鸿草堂十志图四首·其四
作者：弘历
朝代：清
体裁：七言绝句

闻说终南捷径通，伊人隐避乃于嵩。江村题慕卢家事，前后之间同不同。
题卧游书室
作者：弘历
朝代：清
体裁：五言律诗

太液微风漾，轻舟任所之。可知娱目地，总是读书时。比德观荷芰，忘机狎鹭鸶。卧游看未足，烟景座中移。
题卫贤高士图
作者：弘历
朝代：清
体裁：七言绝句

孟光菽水举齐眉，梯几梁鸿穆且怡。京兆似明古碗字，不知津逮又因谁。
题历代名贤妙迹册 其一 李公麟竹阴磬韵
作者：弘历
朝代：清
体裁：七言绝句

击磬石傍萧竹阴，凝神应手若闻音。伊人自是通论语，似写当年于卫心。
题历代名贤妙迹册 其七 钱选涛声松韵
作者：弘历
朝代：清
体裁：七言绝句

乔树因风籁飒森，飞泉激涧韵深沉。无心有意相问答，一鸟翻飞领众音。
题历代名贤妙迹册 其三 李嵩市担婴嬉
作者：弘历
朝代：清
体裁：七言绝句

百物担来一担强，群婴争取价无偿。货郎尔亦知之否，原尔自家閒惹忙。
题历代名贤妙迹册 其九 方从义翠厂茅堂
作者：弘历
朝代：清
体裁：七言绝句

太行奇丽古名画，目以见之心以摹。本学仙人具仙骨，茅堂翠厂即方壶。
题历代名贤妙迹册 其二 刘采春溪鱼藻
作者：弘历
朝代：清
体裁：七言绝句

春溪绿水乍生时，花鲫浮深嫩藻披。大叫出门上封事，不羁意寓此图之。
题历代名贤妙迹册 其五 赵孟頫曝书逸趣
作者：弘历
朝代：清
体裁：七言绝句

大如边氏五经笥，又似郝家满腹书。坦卧秋庭风日爽，笑他童子晒衣袽。
题历代名贤妙迹册 其八 倪瓒野石修篁
作者：弘历
朝代：清
体裁：七言绝句

一块石依几个篁，天然气韵正相当。设如二友寻名氏，伯仲之间见谢王。
题历代名贤妙迹册 其六 柯九思三友清标
作者：弘历
朝代：清
体裁：七言绝句

君子林中祇一页，荟成三益见斯图。权舆问孰题名喻，仿佛其人曰姓苏。
题历代名贤妙迹册 其十 文徵明雨舟归兴
作者：弘历
朝代：清
体裁：七言绝句

一棹归舟何自返，冲风飒沓雨冥昏。匆忙略异子昭作，为有鸡声报近村。
题历代名贤妙迹册 其十一 唐寅湖石驯厖
作者：弘历
朝代：清
体裁：七言绝句

玲珑石畔立驯卢，闭口注睛一事无。伯虎亦称风雅士，言深意寓长公苏。
题历代名贤妙迹册 其十二 陆治彭泽高踪
作者：弘历
朝代：清
体裁：七言绝句

五柳先生岂是贫，迹同因为写其真。倚松对菊无个事，疑待白衣送酒人。
题历代名贤妙迹册 其四 马远倚云仙杏
作者：弘历
朝代：清
体裁：七言绝句

和娇浥露一枝新，自署那教题作麟。试看飘萧出尘格，宁容卑唤院中人。
题双头牡丹·其一
作者：弘历
朝代：清
体裁：七言绝句

一枝头上开双朵，分蒂连芳各斗妍。背面莫猜类相妒，本同根也讵其然。
题双头牡丹·其三
作者：弘历
朝代：清
体裁：七言绝句

君子奚当隐逸否，居然富贵号真宜。设更姊妹徵名氏，宜主身傍合德随。
题双头牡丹·其二
作者：弘历
朝代：清
体裁：七言绝句

芙蕖多矣咏双头，屈指鼠姑鲜句酬。却独东坡更饶一，三珠祇合在三洲。
题双头牡丹·其四
作者：弘历
朝代：清
体裁：七言绝句

琼华当日纪春明，闻说移根自洛京。三月瑞呈广寒殿，依稀得句有怀英。
题双鱼玉盘
作者：弘历
朝代：清
体裁：五言律诗

岁贡来回部，因材作器徐。抵非几群鹊，置有一双鱼。谁击豪宾铗，难寻远客书。中孚如玩象，慎德正殷予。
题双鹤斋
作者：弘历
朝代：清
体裁：七言绝句

翯翯松阴复竹边，双来疑是下青田。参军赋句无须读，弄影奔机意总仙。
题古华轩
作者：弘历
朝代：清
体裁：七言绝句

庭楸杰峙已生孙，葱郁其年几百论。以素为华今即古，启予吟藻得于轩。
题古扇十柄 其一 张宏松湾桃浦
作者：弘历
朝代：清
体裁：七言绝句

松翠桃红太古春，四围山色逻嶙峋。高人独泛澄潭月，不向武陵重问津。
题古扇十柄 其七 董其昌竹泉琴韵
作者：弘历
朝代：清
体裁：七言绝句

万玉丛中伴七弦，动操且置坐听泉。不为羽调定商调，琴外传琴是画禅。
题古扇十柄 其三 陆治虎墅清游
作者：弘历
朝代：清
体裁：七言绝句

山塘虎踞势崔嵬，塔影当天空讲台。树树峰峰似相识，个中曾是品题来。
题古扇十柄 其九 蓝涛嫩箨寒香
作者：弘历
朝代：清
体裁：七言绝句

梅石曾寻德寿宫，箑头犹见旧家风。寒香不是人间卉，只有幽篁讶许同。
题古扇十柄 其二 凌必正棠枝语禽
作者：弘历
朝代：清
体裁：七言绝句

花中自是风流品，底事杜陵咏未闲。莫讶两禽分背立，其间乐意正相关。
题古扇十柄 其五 袁尚统蜀山行旅
作者：弘历
朝代：清
体裁：七言绝句

千盘栈道与云连，旅客贪程各向前。千古题词谁造极，依稀忆得李青莲。
题古扇十柄 其八 邵弥秋亭观瀑
作者：弘历
朝代：清
体裁：七言绝句

秋树含风疏动枝，坐观飞瀑落厜㕒。色声净处忘空有，忽忆山庄曾尔为。
题古扇十柄 其六 赵文俶新筱幽兰
作者：弘历
朝代：清
体裁：七言绝句

介芳气味雅相投，猗朵猗竿顾影幽。应是庭中咏絮罢，自于林下写风流。
题古扇十柄 其十 周时臣越溪秋泛
作者：弘历
朝代：清
体裁：七言绝句

漾月涵空万顷铺，远山一抺有还无。扁舟溶演归何处，可是从兹入五湖。
题古扇十柄 其四 吴令杏花白燕
作者：弘历
朝代：清
体裁：七言绝句

与雪曾无半点差，酣红香里剪风斜。未离飞鸟于何见，不爱梅花爱杏花。
题古柑黄玉韘
作者：弘历
朝代：清
体裁：五言律诗

器非不求旧，古玉得柑黄。量质堪为韘，佩文漫刻章。色疑星表瑞，规似月标匡。射鹄今稀用，佽之愧莫遑。
题古玉射兔韘
作者：弘历
朝代：清
体裁：五言律诗

古玉材堪韘，良工命琢磨。兔爰出茂草，骑骏趁平坡。鹿较的为小，虱穿理不讹。著来还自笑，指一底须多。
题古玉尺
作者：弘历
朝代：清
体裁：七言律诗

斧殊劈正圭非镇，用以量材有孔穿。已谢斑斓华蚀土，祗看沕穆静全天。宁惟古尺逾今尺，不识虞年抑夏年。自是佳城经出物，霸陵斮絮意犹然。
题古玉尺
作者：弘历
朝代：清
体裁：五言律诗

汉玉已称古，无过土血侵。两般彼殊玼，一色此纯琛。文却斑斓杂，精含沕穆深。量才如借喻，吾亦慎于心。
题古玉尺
作者：弘历
朝代：清
体裁：七言律诗

长于佩弗短于尺，度正合殷器合殷。迁毫已来今古阅，逮周之际璧球群。穆如一色温而栗，神具天真朴不文。持以仙人传太白，上清宝鼎讵堪云。
题古玉斧佩
作者：弘历
朝代：清
体裁：古风

徵角宫羽无能判，谓君子佩形乃羡。玉取其温斧取断，酌剂刚柔中合撰。出土千载土华绚，不知嬴秦何论汉。刻画阅岁纹隐现，内府多年陈绨案。朅尔摛词一为赞，义重德比非物玩，匹夫何罪鄙周谚。
题古玉斧佩
作者：弘历
朝代：清
体裁：七言律诗

玉寓润温斧寓刚，古人作佩意诚良。恊中并取韦弦戒，比德应知仁义方。成器久当越秦汉，命工时或在殷商。摩挲全泯夔纹迹，脂白藏英韫栗黄。
题古玉斧佩
作者：弘历
朝代：清
体裁：古风

睹玉之质弗睹英，英华敛尽惟老成。虽无其人存典型，睪然望古遥集情。佩弦佩韦义各行，无故不去训独精。或琢为佩斧其形，所取能断喻廉贞，乾刚著象予聪听。
题古玉斧佩古璧跌缺者玉工即就缺处略为凹凸形以售其技人或献之因命改为一佩一璜于是缺体成全质各系以诗亦惜材之意也
作者：弘历
朝代：清
体裁：五言律诗

古璧何时缺，俗工强作能。谬称堪救弊，实觉不相应。取义斧惟断，量材佩可胜。设如棫朴咏，惭是作人曾。
题古玉璜
作者：弘历
朝代：清
体裁：五言律诗

半璧何年璧，曰璜果是璜。冲牙镇前后，悬组祗中央。斐若瑶草蔚，穆然古色苍。依稀公望钓，其报在齐姜。
题古玉璜即缺璧所改为者使无是诗人将疑其本为璜矣
作者：弘历
朝代：清
体裁：五言律诗

使诚无昔缺，那见有今全。破一巧成二，因中直彻边。璧璜原得半，琚瑀可同悬。土色璘璘蔚，曾谁伴壤泉。
题古玉盘螭环
作者：弘历
朝代：清
体裁：五言律诗

璧殊五等执，代阅几千增。色晕仙人醉，势骞霄汉腾。只非求赵盾，碧未变苌弘。介绍宜琬琰，当年西序登。
题古玉素璧
作者：弘历
朝代：清
体裁：七言绝句

玉气全沈土气埋，千年佳壤伴谁哉。胜于刻画成蒲谷，为许为邾漫致猜。
题古玉英雄佩·其一
作者：弘历
朝代：清
体裁：七言律诗

世代商周杳莫穷，鹰熊刻佩拟英雄。尔时尚述三王法，喻意何开五霸风。孔处月围淡云白，浸来日射晓霞红。物之聚也必于好，好古微惭训召公。
题古玉英雄佩·其二
作者：弘历
朝代：清
体裁：七言律诗

细起花文若有神，抚无留手却平匀。知其是玉疑非玉，谓此非珍孰是珍。气合古人馀沕穆，华羞时语诩玢豳。千年遁迹一朝现，巢许宁称善隐沦。
题古玉谷璧
作者：弘历
朝代：清
体裁：五言律诗

粟纹平欲尽，毬路直犹存。穆若表形古，闇然内德温。何人捧朝序，谁氏伴邱原。入土还出土，其间不忍言。
题古碧玉夔璧
作者：弘历
朝代：清
体裁：古风

碧玉亦珍古，土浸如古铜。谓为夏商器，手持轻似蓬。肉好虽依度，却琢作玲珑。斯诚罕所睹，难以问考工。
题古遗堂
作者：弘历
朝代：清
体裁：七言律诗

金元遗迹逮前明，揽结无端兴感情。介福延和那有实，玉虹金露祇馀名。苍山淡淡云将吐，古树萧萧叶未生。小坐虚堂抚芸帙，诗书义示不重评。
题古陶器猊鼎
作者：弘历
朝代：清
体裁：五言律诗

古于金就范，今见土依模。问敢致彼楚，制堪缅有虞。肯轻添鸽炭，还觉胜猊炉。周代伯师似，形疑法此夫。
题史可法像
作者：弘历
朝代：清
体裁：七言律诗

纪文已识一篇笃，予谥仍留两字芳。凡此无非励臣节，监兹可不慎君纲。像斯睹矣牍斯抚，月与霁而风与光。并命复书书卷内，千秋忠迹表维扬。
题史可法像
作者：弘历
朝代：清

纪文已识一篇笃，予谥仍留两字芳。凡此无非励臣节，监兹可不慎君纲。象斯睹矣牍斯抚，月与霁而风与光。井命复书书卷内，千秋忠迹表维扬。
题叶向高纶扉奏草
作者：弘历
朝代：清
体裁：七言律诗

三朝元老赞黄扉，礼貌犹存策画违。持正已怜成末弩，锄奸终是昧先几。行危言逊时无奈，不佞而贤责有归。独恨昏庸是天启，坐令宗社式沦微。
题叶肖岩西湖十景 其一 苏堤春晓
作者：弘历
朝代：清
体裁：七言绝句

西湖景自宋时传，第一堤称玉局仙。似恨先兹白少傅，绿杨祗剩步沙萹。
题叶肖岩西湖十景 其七 三潭印月
作者：弘历
朝代：清
体裁：七言绝句

一潭谁与强名三，三塔中间一月涵。此日楼台多较昔，率因即景率生惭。
题叶肖岩西湖十景 其三 花港观鱼
作者：弘历
朝代：清
体裁：七言绝句

祗园西畔藻池清，翠色文鳞纵复横。设曰观鱼即观水，未能忘者是民情。
题叶肖岩西湖十景 其九 南屏晚钟
作者：弘历
朝代：清
体裁：七言绝句

谁能悟彻七条披，叠翠南屏万古斯。漫道发鲸闻不到，洪钟亦有寂然时。
题叶肖岩西湖十景 其二 柳浪闻莺
作者：弘历
朝代：清
体裁：七言绝句

莺声巧胜管声巧，柳浪清如湖浪清。尺幅饶他即真者，栗留今古解长鸣。
题叶肖岩西湖十景 其五 两峰插云
作者：弘历
朝代：清
体裁：七言绝句

两峰南北十馀里，云表都看矗翠尖。便是仙家缩地法，墨禅游戏正何嫌。
题叶肖岩西湖十景 其八 平湖秋月
作者：弘历
朝代：清
体裁：七言绝句

故知月到秋来好，秋月平湖曾未凭。却是画图披觌面，蓄情向日此翻胜。
题叶肖岩西湖十景 其六 雷峰夕照
作者：弘历
朝代：清
体裁：七言绝句

窣堵峰头夕照披，迹传南宋旧名垂。底知曾未经兵燹，层构依然无恙时。
题叶肖岩西湖十景 其十 断桥残雪
作者：弘历
朝代：清
体裁：七言绝句

宝祐贻今岁月赊，断桥仍见雪飞花。便教一再新增景，鼻祖终输十大家。
题叶肖岩西湖十景 其四 曲院荷风
作者：弘历
朝代：清
体裁：七言绝句

脩内司供泛索时，名称曲院至今遗。水华自昔方君子，不碍陶家廿首诗。
题同和堂
作者：弘历
朝代：清
体裁：古风

君子和不同，小人同不和。而此云同和，或乖圣语么。然吾实有解，君道包者多。庶民胥小人，殊彼邪正科。昨亦曾著论，发明义研磨。况此巡方典，休助谚无讹。日日觐光者，踵继肩相摩。忍弗视如子，随路沛恩波。
题同和堂
作者：弘历
朝代：清
体裁：古风

时之和为春，民之和为亲。行时观万民，瞻就胥欢欣。博施以济众，尧舜犹难云。一念苟存诚，亦无不怀仁。名斋永自励，吾岂漫游巡。
题同豫轩
作者：弘历
朝代：清
体裁：古风

在卦坤遇震，德为顺以动。利建侯行师，其说备周孔。此轩虽旧构，此义实常竦。作乐崇显承，清刑服林总。鸣凶有必吝，介吉无虚恐。盱视迟则悔，大得朋接踵。贞疾蒙业安，成渝致戒重。六爻旁通情，大易宁凿空。于焉观玩辞，如弗胜洞洞。传讵藉田丁，策如读晁董。庭前植碧梧，吾将企萋菶。
题名画大观册 其一 王维雪溪
作者：弘历
朝代：清
体裁：七言绝句

冻浦舟横野渡长，迷离积素带寒光。维摩不二谁能并，管领香光选佛场。
题名画大观册 其七 巨然江山晚兴
作者：弘历
朝代：清
体裁：七言绝句

轻风暖日晚春天，潋滟晴波恰受船。指点草堂幽绝处，书声时度柳丝烟。
题名画大观册 其三 赵孟頫洞庭秋景
作者：弘历
朝代：清
体裁：七言绝句

三湘七泽杳难分，恍见微风落叶纷。谁识王孙多意绪，月明波冷吊湘君。
题名画大观册 其九 黄公望芝兰室图
作者：弘历
朝代：清
体裁：七言绝句

常怀杜甫诗传神，不薄今人爱古人。大痴尚友意如是，图出芝兰气味亲。
题名画大观册 其二 李成松崖水榭
作者：弘历
朝代：清
体裁：七言绝句

水轩潇洒静无埃，绳榻支颐芸帙开。溪畔携琴相访客，知伊应为所闻来。
题名画大观册 其五 王蒙仿燕文贵仙山图
作者：弘历
朝代：清
体裁：七言绝句

溟濛重翠罨颠崖，始信丹梯自有阶。云里漫誇鸡犬吠，尘缘忘处是无怀。
题名画大观册 其八 范宽江山萧寺
作者：弘历
朝代：清
体裁：七言绝句

崇崖隐轸树槎枒，长日精蓝塔影斜。雁阁钟残僧入定，香台风静鸟衔花。
题名画大观册 其六 陆天游丹台春赏
作者：弘历
朝代：清
体裁：七言绝句

山深茅屋即仙家，一叶扁舟洞口拿。何必坎离论炉火，云浆活活涌丹砂。
题名画大观册 其十 倪瓒春山图
作者：弘历
朝代：清
体裁：七言绝句

暖雾浮岚翠欲蒸，回风散处露崚嶒。若教选佛评差等，高士应居最上乘。
题名画大观册 其十一 卫九鼎溪桥策蹇
作者：弘历
朝代：清
体裁：七言绝句

林塘迤逦树交枝，沙影欹桥涨落时。试问奚奴锦囊里，今来收得几多诗。
题名画大观册 其十二 方方壶仿米襄阳夏山烟雨
作者：弘历
朝代：清
体裁：七言绝句

山嫌露体缀云衣，云处翻疑山是非。谁教石畔灵根动，酿作人间细雨霏。
题名画大观册 其四 赵孟頫楚江秋意
作者：弘历
朝代：清
体裁：七言绝句

金丹炼出脱凡尘，画格书姿两入神。太史纵然操左券，也应头地让前人。
题名画大观十帧 其一 溪山仙馆
作者：弘历
朝代：清
体裁：古风

山欲雄浑却忌粗，溪如空阔终邻浅。得美去疵斯已佳，更惜二者难兼善。于何见之见此图，引我会心良不远。天水真透书画禅，自识溪山之仙馆。崇冈屏背叠树森，飞流出峡千回转。汇为大溪横其前，水阁临波资宴衎。周遭缭垣曲且长，石坛昼静松阴满。高楼突室各随宜，朱明无暑三冬暖。彼高閒者四五人，鹿服荷巾致疏散。商榷应非时务策，或则黄庭或内典。世虑何曾系以颦，睟容惟觉笑而莞。秦家源里有桑麻，汉代云中看鸡犬。不识丹成九转时，虚皇可慕呼名选。
题名画大观十帧 其七 野墅幽筠
作者：弘历
朝代：清
体裁：七言绝句

竹论幽韵不论长，风过疑闻新箨香。曾记元晖长幅意，藉来一段是三湘。
题名画大观十帧 其三 松涧寒鸣
作者：弘历
朝代：清
体裁：七言绝句

长松落落施枯藤，下有寒溪淙且澄。此境相宜对何客，参元道士习禅僧。
题名画大观十帧 其九 草庵高士
作者：弘历
朝代：清
体裁：七言律诗

诛茅结宇绿阴嘉，幽事山中日以加。客到忘言惟对竹，童来携酒便斟花。吟肩不碍忙敲钵，燥吻还须静煮茶。漫向倪黄论形似，停云岂是画师家。
题名画大观十帧 其二 枫筠秋静
作者：弘历
朝代：清
体裁：五言绝句

几个琅玕竹，一株潇洒枫。吴江将冷意，妙趣与崔同。
题名画大观十帧 其五 钓艖秋泛
作者：弘历
朝代：清
体裁：六言诗

艇子秋江不系，林端晚籁相闻。钓得槎头缩项，眠安水面閒云。
题名画大观十帧 其八 草堂对雨
作者：弘历
朝代：清
体裁：七言律诗

老屋疏篱静掩关，展书古道照苍颜。殢云送雨迷千嶂，新水生波涨几湾。窗下披衣人独坐，桥头曳屐客方还。衡翁略说如如偈，劳者随劳閒者閒。
题名画大观十帧 其六 竹溪亭子
作者：弘历
朝代：清
体裁：七言绝句

山势巃嵷竹韵幽，孤亭如笠俯清流。抱琴童子桥头住，席草先生物外游。
题名画大观十帧 其十 高峰远涧
作者：弘历
朝代：清
体裁：五言律诗

杜老清诗意，衡翁家法传。玉山云外矗，蓝水画中悬。西蜀无双景，南华第十篇。清聆将静瞩，兴结锦城边。
题名画大观十帧 其四 古木寒溪
作者：弘历
朝代：清
体裁：五言绝句

寒溪烟霭濛，略彴支溪曲。苍然古木间，可以结茅屋。
题名画荟锦册 其一 张萱会文士女
作者：弘历
朝代：清
体裁：七言绝句

京兆原称士女工，会文双艳坐春风。一拈毫写一搆思，别撰传神便不同。
题名画荟锦册 其七 颜直之雨山待渡
作者：弘历
朝代：清
体裁：七言绝句

远山欲雨布浓阴，待渡伊谁立岸浔。旅舍隔溪徒在望，一壶信可值千金。
题名画荟锦册 其三 赵干霜秋渔浦
作者：弘历
朝代：清
体裁：七言绝句

布景长于渔浦矶，江行初雪贮三希。莫嫌栗烈输横卷，飒飒芦花已示几。
题名画荟锦册 其九 刘松年风雨归牧
作者：弘历
朝代：清
体裁：七言绝句

雨丝风片一川稠，路指前村归牧牛。背卧奚童蓑笠稳，胜他盛懋写归舟。
题名画荟锦册 其二 周文矩月下乘鸾
作者：弘历
朝代：清
体裁：七言绝句

施朱傅粉却时装，淡写飘萧御月光。不识青鸾背上者，将王母命向何方。
题名画荟锦册 其五 朱锐寒江捕鱼
作者：弘历
朝代：清
体裁：七言绝句

骡纲雪猎虽希见，寒浦渔舟此创观。谁谓冬江鱼不饵，贪餐时亦上丝竿。
题名画荟锦册 其八 刘松年日暮孤吟
作者：弘历
朝代：清
体裁：七言绝句

西阳景色向谁寻，几个归鸦背点金。独坐茅檐沈思者，夕佳应有慕陶心。
题名画荟锦册 其六 林椿榴开见子
作者：弘历
朝代：清
体裁：七言绝句

榴树榴花榴结实，皮开红玉见磷磷。翔禽翘首其欲逐，挟弹那知别有人。
题名画荟锦册 其十 李嵩汉宫乞巧
作者：弘历
朝代：清
体裁：七言绝句

楼阁依然木工法，汉宫乞巧值秋辰。看他窈窕穿针者，队里应无辞辇人。
题名画荟锦册 其十一 赵孟頫松溪垂钓
作者：弘历
朝代：清
体裁：七言绝句

松为伞盖舟为屋，碧水无风自不波。乌帽朱衣把竿者，未知其钓意于何。
题名画荟锦册 其十二 商喜瀛洲仙馆
作者：弘历
朝代：清
体裁：七言绝句

当年学士拟登瀛，池馆优游永日清。欲问彬彬号仙者，几人真有出尘情。
题名画荟锦册 其四 李迪秋林放牧
作者：弘历
朝代：清
体裁：七言绝句

五尺之童牧且嬉，寝讹各适任群随。尧牵舜箠有良喻，治理亦惟弗扰之。
题名画集册 其一 李成瑶峰琪树
作者：弘历
朝代：清
体裁：五言律诗

著粉为雪色，犹看唐法存。惟纾性情旷，岂走势豪门。山静人绝迹，林寒鸟不喧。香光笑颠米，无李若能论。
题名画集册 其三 马麟暗香疏影
作者：弘历
朝代：清
体裁：五言律诗

林句原芗众，何人不愿为。影疏水浅处，香暗月昏时。自是诗中画，兹为画里诗。乃翁著笔否，犹此致然疑。
题名画集册 其二 惠崇秋浦双鸳
作者：弘历
朝代：清
体裁：五言律诗

秋浦两鸳鸯，双栖不改常。芦苍垂白冷，荷败罢红芳。似喜弗离别，奚曾恋稻粱。上人出家者，此画却无当。
题名画集册 其五 周元素渊明逸致
作者：弘历
朝代：清
体裁：五言律诗

元素自耘生，画家不著名。想当爱高逸，所以慕渊明。五斗本无羡，东篱觉有情。写时酒气勃，争座拟真卿。
题名画集册 其六 钱选野芳拳石
作者：弘历
朝代：清
体裁：五言律诗

艺苑号多能，伯时具体称。简图披小幅，说偈似高僧。磈石峭从减，寒花朵不增。却教蜂四五，飞绕惜难胜。
题名画集册 其四 林椿花木珍禽
作者：弘历
朝代：清
体裁：五言律诗

未知牛有角，可亚凤栖桐。芳草双游绿，名花偏傍红。晨鸣相和两，午舞独称雄。不以开屏丽，何当入槛笼。
题名画集册西安巡抚秦承恩覆奏泾清渭浊实据诗以志事一韵二首近因诗中用邶风泾以渭浊事玩以字义自当作泾水为渭水所浊解乃朱注则以为渭清泾浊心疑其误而泥其说者不免耳食因命秦承恩亲履二水由甘入陕之源究其实在情形兹据覆奏辨析甚明果为泾清渭浊既详著纪实文并附录承恩原摺因再成是什以志考古订讹之意·其一
作者：弘历
朝代：清
体裁：五言律诗

抚臣亲履勘，二水别分明。泾暂有时浊，渭恒无日清。暂宾自非实，恒主合当名。格物致知要，问朱可力行。
题名绘萃珍 其一 高克明溪山积雪
作者：弘历
朝代：清
体裁：五言律诗

玉戏天工独，由人得自求。不教隐僧寺，却已系渔舟。法密原常惯，神超殊亦遒。国资代图壁，品行可知优。
题名绘萃珍 其七 文徵明秋葵折枝
作者：弘历
朝代：清
体裁：七言绝句

两朵秋葵作俯枝，向阳物乃弗承曦。伊人涉笔有别意，似貌低头待诏时。
题名绘萃珍 其三 王振鹏清溪台榭
作者：弘历
朝代：清
体裁：七言律诗

由来界画擅孤云，真伪相兼艰致分。潭沲清溪渺远域，穹窿迥榭矗层雯。尽其体乃神飞表，不拘法诚意出群。百丈袤延功用得，家王褒述写佳文。
题名绘萃珍 其九 项元汴空山古木
作者：弘历
朝代：清
体裁：七言律诗

子京天籁之阁中，古今佳迹蓄弗少。而尤醉心倪云林，疏落喜见此幅小。山才几叠空不穷，树祇三株古非槁。是诚独得清閟神，题词意在会其表。
题名绘萃珍 其二 刘松年金华叱石
作者：弘历
朝代：清
体裁：七言绝句

暗门奇迹写金华，未识石羊本一家。露柱灯笼相顾笑，笑他具眼失麻茶。
题名绘萃珍 其五 唐寅野芳介石即用其韵
作者：弘历
朝代：清
体裁：五言绝句

峰脚生云气，花头带露痕。意虽野体介，写以韵为根。
题名绘萃珍 其八 王谷祥疏筠丛菊
作者：弘历
朝代：清
体裁：五言律诗

竹写王家好，菊传陶氏耽。古今不妨一，伯仲愿成三。疏处原存节，丛中弗妒馣。晚年懒点笔，赝作问谁堪。
题名绘萃珍 其四 沈周稻田郭索
作者：弘历
朝代：清
体裁：古风

横行江海混鱼龙，已寓处士写其状。然而稻熟亦窃食，何曾饥腹能相忘。遐哉夷齐耻周粟，采薇独乐西山上。寄语千秋托隐人，安乎否乎当自量。
题名绘萃珍·其六
作者：弘历
朝代：清
体裁：五言绝句

是号六如者，于如不著痕。法非拘周李，孰得觅源根。
题吕祖谦历代制度详说
作者：弘历
朝代：清
体裁：七言律诗

中原文献有家模，讲学还从张与朱。酌古准今列条目，镕经铸史示师谟。讵宁考据资谈柄，欲见施行洽化枢。昔未膻芗后知重，吁嗟此弊那能无。
题吕纪春喜图
作者：弘历
朝代：清
体裁：七言绝句

花如吐馥鸟如生，鸟顾花芳互有情。最是春光含喜意，不须著相鹊呼晴。
题君实玉印
作者：弘历
朝代：清
体裁：五言律诗

瑞玖镌英篆，贻今七百年。真成行以字，所宝信惟贤。君实宜留相，临川空擅权。还胜郑公笏，名与器俱传。
题含德斋
作者：弘历
朝代：清
体裁：五言律诗

书斋额含德，每憩缅尧箴。俛仰禽鱼趣，无非精一心。神诠昔曾揭，理境此堪寻。永懋日新志，如承师保临。
题含德斋
作者：弘历
朝代：清
体裁：古风

外以治人言，德之含欲无津涯。内以修己言，德之含欲戒矜誇。然而其二实一事，有意居德斯为差。圣人立训示万世，讵因对时育物山水嘉。敬举孔子之语阐其义，曰一言蔽之思无邪。
题含晖堂
作者：弘历
朝代：清
体裁：五言律诗

园门近临水，湖石耸张屏。凝绩斯咨政，明扬亦对庭。言经凛无逸，法传企咸宁。向日拟君子，仪晖勉欲刑。
题含晖堂
作者：弘历
朝代：清
体裁：五言律诗

堂傍园门近，入门据座清。阅章慎熙绩，简职企抡英。所重在民瘼，难知是物情。循名朝日映，吾亦励惟明。
题含晖堂
作者：弘历
朝代：清
体裁：古风

清晓出御园，静明随亦到。都无十里遥，一例敕政要。传宣引见官，量材授职效。岂以咏卷阿，而忘董治劭。轩堂近园门，东向含曦曜。励我心如之，无私奉久照。
题含晖堂
作者：弘历
朝代：清
体裁：七言律诗

静明东向入园门，堂曰含晖受晓暾。奉以无私期政协，善惟有长体乾元。宁须畏似盾之赫，要欲爱如衰也温。即看景和物熙候，群雍都被化工恩。
题含淳堂
作者：弘历
朝代：清
体裁：五言律诗

一径池中达，方塘左右分。清波映素志，大块示真文。白芷绿蒲迟，枕经葄史欣。舍淳思厚俗，吾亦未前闻。
题含淳堂
作者：弘历
朝代：清
体裁：五言律诗

堂戺碧溪临，渫然清映心。爽风来水面，霁景落庭阴。有揽皆归静，无私不入深。含淳该治理，圣训缅贻今。
题含淳堂
作者：弘历
朝代：清
体裁：五言律诗

寺侧开溪墅，书堂渌水濆。去年曾未至，此日憩堪欣。散志值清暇，含淳仰圣文。徘徊因自省，何以副尊闻。
题含淳堂
作者：弘历
朝代：清
体裁：七言律诗

轻舆问景历溪田，圣化寺无三里延。便与憩堂聊趁暇，未曾拂榻动经年。奎文题额春秋阅，圣训服膺星日悬。户口滋增谷帛贵，还淳艰矣益惭旃。
题含淳堂六韵
作者：弘历
朝代：清
体裁：五言排律

别墅梵宫近，林深佳荫攒。经年来阅武，便道憩传餐。两字奎章仰，千秋治法观。持盈诚不易，返朴更云难。庶政胥勤理，军书更细看。亦惟明赏罚，敢不慎其端。
题含清斋
作者：弘历
朝代：清
体裁：七言律诗

北谷书斋来不频，迎人青意又含新。六旬稔苒数年满，八五春秋得岁真。一雨为之增喜气，连林却弗解前因。壁留阙处已题遍，意欲从兹拟获麟。
题含清斋
作者：弘历
朝代：清
体裁：古风

协纪应清和，考律当清徵。溪斋曰含清，而我适来此。函三乃合一，其间蕴妙理。稍憩仍进舟，焉能究厥旨。
题含清斋
作者：弘历
朝代：清
体裁：五言律诗

厎识含清处，山环水抱间。夏能深涧户，风与辟林关。花色无非净，禽声祗是閒。诚知宜永坐，得句便言还。
题含清斋
作者：弘历
朝代：清
体裁：古风

含清因何名，盖以山水美。而吾意所属，宁在目与耳。大清亿万年，亿万云孙子。慎守奉天恩，无穷愿含此。
题含清斋
作者：弘历
朝代：清
体裁：古风

山深自致清，梵宇清尤极。其傍筑精舍，适可小憩息。翠峰峙檐后，古松郁庭侧。籁以静为声，景以空为色。借曰斯含清，而含岂可得。
题含清斋
作者：弘历
朝代：清
体裁：古风

岩斋极西北，幽阻弗恒到。今朝风日暄，肩舆一穷奥。林姿纵廓落，谷势仍□窱。出狭亦造弘，轩楹敞栖峤。青乃失以忽，含则空成笑。凭窗合无欲，转得观其妙。
题含清斋
作者：弘历
朝代：清
体裁：五言律诗

抚序正清和，溪斋偶此过。已当四月杪，又别一年多。青径芜深隐，绿阴树久摩。云清信清矣，奈匪意和何。
题含清斋
作者：弘历
朝代：清
体裁：七言律诗

沼籞山清水亦清，含之总祇在人情。每逢意适都增豫，设值时乖那解怦。过雨园林色如濯，舞风野卉态争荣。壁题忽阅三年读，笺句何妨叉手成。
题含碧堂
作者：弘历
朝代：清
体裁：五言律诗

书屋倚沧池，盈窗漾绿漪。水温冬不冻，夏爽月来时。静可澄观物，动常引搆思。卅年前所作，都大取于斯。
题含粹斋
作者：弘历
朝代：清
体裁：五言律诗

近西得阴早，信步为乘凉。遂造三间屋，坐来九夏长。堪因玩周孔，那拟傲羲皇。乳燕新雏引，风前自颉颃。
题含经堂
作者：弘历
朝代：清
体裁：古风

一名额数处，向来每所有。御园之含经，较此搆已久。此乃搆于后，额实近方取。经为万古常，含在一已守。讵惟在缥缃，行躬及言口。顾名试思义，忸怩恒觉丑。
题含经堂
作者：弘历
朝代：清
体裁：七言绝句

书堂到处额含经，笔研精良耐憩停。味道岂关多著语，况吾勤政未遑宁。
题含经堂
作者：弘历
朝代：清
体裁：五言律诗

例以新正到，而当节过初。稍閒事游辇，趁暇可观书。即此应知愧，何曾得趣徐。无穷最经义，研义目瞠予。
题含经堂
作者：弘历
朝代：清
体裁：五言律诗

山堂贮芸帙，经旨可因穷。权置知仁乐，精研理境融。乔松布嘉荫，新竹递凉风。小坐旋言去，曾无枕葄工。
题含经堂
作者：弘历
朝代：清
体裁：七言律诗

新年节后必临斯，今岁仲春至则迟。望雪兼之望闻捷，意匆懒得意摛词。枕经葄史夫何有，废学劳心所弗辞。春不让时试凭览，庭前木笔代书之。
题含经堂
作者：弘历
朝代：清
体裁：五言律诗

昔日此含经，节过犹始青。迹陈惟俯仰，理寓在流停。砌草向阳茁，盆梅映雪馨。六年前返忆，戚戚意无宁。
题含经堂
作者：弘历
朝代：清
体裁：五言律诗

水裔轩堂筑，平临镜影空。披书澄涤意，味道朗清躬。北面敬资否，东园名偶同。六经理无尽，一再讵能穷。
题含经堂
作者：弘历
朝代：清
体裁：五言律诗

节前多应酬，节过得閒偷。迩岁率成例，斯堂必一游。胜屏已嫌惯，华烛未云收。若论五经内，上元可载不。
题含经堂
作者：弘历
朝代：清
体裁：五言律诗

谁弗六经读，一言孰践含。潜心会以默，穷理味其甘。且置学优仕，当廑行顾谈。外王本内圣，到此每怀惭。
题含经堂
作者：弘历
朝代：清
体裁：五言律诗

过节芸堂至，率成例事如。闹馀颇喜静，几净遂观书。改过偶思彼，躬行何有予。十年屈指近，娱老企斯居。
题含远楼
作者：弘历
朝代：清
体裁：古风

一峰之上筑高楼，楼上开窗望无际。虽然无际亦有穷，岂若心含远难计。纵横寰宇逮九州，上下古今维百世。久安长治何以图，家给人足何以惠。讵惟登山玩景哉，思义顾名愧恒继。
题含远楼
作者：弘历
朝代：清
体裁：古风

目之所穷斯远矣，而楼含亦不过此。心之所含难具言，其远奚啻千万里。虽然却未可憧憧，泰山时复蔽一指。照物而弗照于物，仍觉兹楼会兹旨。
题含醇室
作者：弘历
朝代：清
体裁：古风

迤逦过横岭，山阴别一区。室宇虽弗多，高下名各殊。是室曰含醇，取义尚朴乎。藻绘在所屏，吟咏则不无。把笔未忘言，结习笑深吾。
题含青斋
作者：弘历
朝代：清
体裁：古风

一谷东西隔，山斋得亩平。肩舆不数武，循径遂至庭。阅岁兹初到，奚妨稍憩停。千峰生翠烟，晃朗羲光晶。玩景犹馀事，筹农真惬情。廓然任彼含，独我年非青。
题含青斋
作者：弘历
朝代：清
体裁：七言律诗

今朝风日甚清遒，北谷乘閒试一游。欲辟岩关已满志，及凭芸牖更宜眸。峰姿耸濯黛螺滴，叶态低铺碧海浮。输与虚斋生白者，真佳斯亦弗相谋。
题含青斋
作者：弘历
朝代：清
体裁：七言律诗

山城迤逦入岩扃，路便山斋小憩停。隔岁由他自生白，凭窗诏我尚含青。槲枫底用分殊品，松柏终看有卓形。似此一尘不到处，何当静坐玩羲经。
题含青斋
作者：弘历
朝代：清
体裁：七言律诗

望日祗园瞻礼回，笋舆徐进石城隈。岩斋路右聊成憩，今岁夏中初度来。窗里含青宿雨过，天边拖白晓云开。林间鹿本出无意，却似有心作客陪。
题含青斋
作者：弘历
朝代：清
体裁：七言律诗

浮蓝缭翠罨檐棂，画意无形复有形。半座生来虚室白，一帘含得万山青。乐兮偶学仲长论，陋则非同禹锡铭。犹是林光蓊蔚候，鹿声难隐却频听。
题含青斋
作者：弘历
朝代：清
体裁：七言律诗

直北山斋斯巨擘，旬期始至太疏迟。虽然简咏节游览，岂得无言识岁时。雨后诸峰青毕濯，风前八牖爽含滋。今年去早孤红叶，却是循名此正宜。
题含青斋
作者：弘历
朝代：清
体裁：古风

精舍曰含青，朴斲梵宫侧。昔岁与之额，即今了不隔。细绎两字义，难分主与客。谓斋含乎青，四围绕山色。谓青含乎斋，舍斋青莫得。万法率如斯，立字安名惑。而我方循名，其失远什百。山庄乃同称，静观在咫尺。
题含青斋
作者：弘历
朝代：清
体裁：古风

肩舆欲言归，有暇风日美。过谷即岩斋，便可一憩止。含青真含青，四面翠如洗。虽云混松柏，亦弗艳桃李。佳哉出蓝观，如遇倬云士。
题含青斋
作者：弘历
朝代：清
体裁：七言律诗

西北林峦幽且夐，昨年寻胜得山行。因教小筑閒斋者，业已宛看别墅成。信矣可居入画格，慎哉求适出人情。坐来拟欲披图史，不为欣生为愧生。
题吴之璠刻竹笔筒
作者：弘历
朝代：清
体裁：七言绝句

刻竹由来称鲁珍，藏锋写像看传神。技哉刀笔精诚可，于吏吾当斥此人。
题吴云溪午纳凉图
作者：弘历
朝代：清
体裁：七言绝句

卓午炎歊不可当，厜㕒高士坐相将。知他别解在乔树，阴蔽曦光籁送凉。
题吴历天池石壁图
作者：弘历
朝代：清
体裁：古风

我登鸟道华山巅，一泓天池乃俯视。设从山下望石壁，虚无应在云端拟。乃知居高见自广，游于物内迷恶美。渔山写照即境披，评图莫若评其理。
题吴彬山水长幅
作者：弘历
朝代：清
体裁：古风

山阴道图向曾题，其卷计长盖数丈。卷可为长幅不可，竖难横易理不爽。而此幅将逮丈长，出奇豪迈匪夷想。笋峰峻挺各矗矗，琳宇悬居见往往。山环水抱路欲穷，桥接舟通心忽敞。是何境也非人间，杜老青鞋布袜傥。措思弗易乃入神，运以妥贴非勉强。拟之英雄善欺人，例乎丹青斯见枉。
题吴彬山阴道上图
作者：弘历
朝代：清
体裁：古风

逸少昔行山阴道，曰如游向镜中矣。奇谈乃引而未发，能者从之文中是。善工人物状奇怪，而其所长实山水。自立门户不多见，见斯信可叹观止。皴弗用墨用本色，一节即非人能己。千峦万壑互磅礴，叠树飞泉幻隐起。垂峰欲落空与扶，行云疑变石为体。屋宇点缀各得当，尽态极妍难议拟。而皆超情以入神，骇目洞心契元理。山阴我向亦一游，几曾光怪有如此。长歌用志始遇欣，万钟可悟未该旨。
题吴梅村集
作者：弘历
朝代：清
体裁：七言律诗

梅村一卷足风流，往复披寻未肯休。秋水精神香雪句，西昆幽思杜陵愁。裁成蜀锦应惭丽，细比春蚕好更抽。寒夜短檠相对处，几多诗兴为君收。
题吴梅村集
作者：弘历
朝代：清

梅村一卷足风流，往复披寻未肯休。秋水精神香雪句，西昆幽恩杜陵愁。裁成蜀锦应惭丽，细比春蚕好更抽。寒夜短檠相对处，几多诗兴为君收。
题吴道子天龙八部中四部图二首·其一
作者：弘历
朝代：清
体裁：七言律诗

唐代珠林迹不多，半邻真耳半犹讹。楞伽高足尝先弆，道子超神此后罗。论格名言闻赵郡，识真为记有清河。杜惟诗圣吴画圣，曾未留题理则那。
题吴道子天龙八部中四部图二首·其二
作者：弘历
朝代：清
体裁：七言律诗

八部天龙祇四在，安家割裂赖张传。足惊旋复令生喜，尽态因之故极妍。坐立正神都赫奕，趋跄眷属总诚虔。吉光漫惜惟片羽，会见丰城或合全。
题吴镇后赤壁赋图
作者：弘历
朝代：清
体裁：七言律诗

磔烈奚妨纑地陈，可传事旧亦如新。仙乎祇合髯居士，识者定为梅道人。返放中流听所止，飞鸣过我是何因。无须姓氏辨一再，求剑守株总未真。
题吴镇山水
作者：弘历
朝代：清
体裁：七言律诗

远山近树萃萧辰，山作麻皴树不皴。生面别开弗龙旧，迎眸送爽镇如新。野桥静致谢过客，溪阁清谈对雅宾。一一设如寻姓氏，殷谟周党定其人。
题吴镇山水卷
作者：弘历
朝代：清
体裁：五言律诗

本述巨然法，济之气韵臻。何曾邻率略，惟是足精神。石户开岩下，烟舟舣水滨。望中多简洁，真觉似其人。
题吴镇山水卷 其一 江天帆影
作者：弘历
朝代：清
体裁：七言绝句

临江敞榭俯沧瀛，对坐幽人似有评。遥见风帆往来者，知他牟利抑牟名。
题吴镇山水卷 其七 寒林步屧
作者：弘历
朝代：清
体裁：七言绝句

捲谷吹来广漠风，千林叶落见长空。高人散步得神契，契在萧疏惨淡中。
题吴镇山水卷 其三 松谷携筇
作者：弘历
朝代：清
体裁：七言绝句

高人应是右军徒，杖自蜀中寄否乎。二老相看微若愧，亭亭他不藉筇扶。
题吴镇山水卷 其九 山径探幽
作者：弘历
朝代：清
体裁：七言绝句

白足者僧杖者儒，山蹊却顾步踟蹰。林中村舍近不远，覆釜相招傥是乎。
题吴镇山水卷 其二 茅亭夕霭
作者：弘历
朝代：清
体裁：七言绝句

茅亭四柱向空阔，水面风吹夕霭凉。笠者应非沮溺辈，荷锄野彴趁归忙。
题吴镇山水卷 其五 村桥野艇
作者：弘历
朝代：清
体裁：七言绝句

前山过雨涨才消，艇子随流出野桥。一例濛濛为墨戏，非关较量米家潇。
题吴镇山水卷 其八 扁舟烟雨
作者：弘历
朝代：清
体裁：七言绝句

几叶烟帆泛碧漪，溪风习习雨丝丝。挐舟者不知衣湿，正是全身里许时。
题吴镇山水卷 其六 柳阴垂钓
作者：弘历
朝代：清
体裁：七言绝句

竿线乘凉傍柳阴，游鱼想亦喜清浔。铦钩香饵浑无藉，为彼机心胜逸心。
题吴镇山水卷 其十 石矶坐憩
作者：弘历
朝代：清
体裁：七言绝句

丛樾阴森净绝尘，兀然袖手坐崖唇。葛天氏世去已远，仍有无为无事人。
题吴镇山水卷 其十一 丛筠晴碧
作者：弘历
朝代：清
体裁：七言绝句

摇曳晴光巧入虚，近浓远淡互扶疏。分明泼墨聊为戏，个个风敲绿玉如。
题吴镇山水卷 其十二 草阁观泉
作者：弘历
朝代：清
体裁：七言绝句

因其劳不计其拙，为语王君恕道人。我谓劳工神似者，未如此拙趣超神。
题吴镇山水卷 其四 古木烟篁
作者：弘历
朝代：清
体裁：七言绝句

古木槎枒叶已枯，烟篁几个绿相扶。是一是二非一二，于此起心分别无。
题吴镇岚光送爽图即用其韵
作者：弘历
朝代：清
体裁：七言绝句

远岫云归腻雨晴，一川新爽拂檐楹。乔松谡谡鸣幽籁，试问因何不得平。
题吴镇晴江列岫卷
作者：弘历
朝代：清
体裁：七言律诗

得胜解非积学成，萧山跋语致精评。长江欲共秋空远，列岫如烘皓日晴。鼎峙四家真不愧，筌忘六法有谁京。溯源应近金川地，迩日军机正缱情。
题吴镇松竹梅兰四友图
作者：弘历
朝代：清
体裁：七言绝句

岁寒三益一增前，生面将云开别传。谁识道人为墨戏，我心先已获同然。
题吴镇清溪垂钓图
作者：弘历
朝代：清
体裁：古风

一江春水如油绿，满目春山看不足。春水春山共我三，南华二篇不须读。渟渊清泚犹堪掬，聊把丝竿寄幽躅。扁舟不系任去来，谁与为群鸥鹭鹜。颇知水清本无鱼，亦令人识求缘木。
题吴镇清溪垂钓图叠旧作韵
作者：弘历
朝代：清
体裁：古风

九峰树色连云绿，三泖波光经雨足。亦有溪斋亦有舟，舟者垂纶斋者读。终朝采绿不盈掬，渔隐何妨托浮躅。江空天阔望无穷，想像落霞齐孤鹜。道人画法书法同，墨痕三分疑入木。
题吴镇渔艇霜枫
作者：弘历
朝代：清
体裁：七言绝句

丹枫恍似洞庭秋，芦岸萧萧泊钓舟。一有机心物皆避，图鱼耳却亦惊鸥。
题吴镇赤壁图
作者：弘历
朝代：清
体裁：五言绝句

月白风清夜，聊为赤壁游。了知非后赋，二客尚同舟。
题周东卿鱼乐图
作者：弘历
朝代：清
体裁：七言绝句

随意潜波随意浮，底须知否较庄周。镜中乐意参生动，兴在嘉禾烟雨楼。
题周之冕写生卷 其一 牡丹
作者：弘历
朝代：清
体裁：七言绝句

迎夏饯春岂无意，不同桃李斗繁华。一般潇洒出尘意，惭愧人称富贵花。
题周之冕写生卷 其七 蝴蝶花
作者：弘历
朝代：清
体裁：七言绝句

蝶恋花兮花号蝶，孰无情者孰有情。汝南未识漆园梦，却与滕王斗写生。
题周之冕写生卷 其三 兰
作者：弘历
朝代：清
体裁：七言绝句

四时恒有开花日，何事楚辞独许春。应是王明尚思汲，眷然三户忆同尘。
题周之冕写生卷 其九 金盏
作者：弘历
朝代：清
体裁：七言绝句

四时舒艳同兰桂，金盏传形亦逼真。恶旨设如思大禹，单名祗合号长春。
题周之冕写生卷 其二 玉兰
作者：弘历
朝代：清
体裁：七言绝句

兰作香风玉作姿，笑他品命可容羁。春曦嫩暖春云净，正是衡山点笔时。
题周之冕写生卷 其二十 野菊
作者：弘历
朝代：清
体裁：七言绝句

黄华一例绽葳蕤，野也人间亦菊之。不入渊明閒采摘，较于林下更无羁。
题周之冕写生卷 其二十一 马兰
作者：弘历
朝代：清
体裁：七言绝句

婀娜大花因号马，飘萧长叶也名兰。莫嫌嗅处无香味，既夺朱那更似檀。
题周之冕写生卷 其五 辛夷
作者：弘历
朝代：清
体裁：七言绝句

玉兰根与辛夷合，藉是花师巧接移。香雪试看抟屋角，可知介甫早成诗。
题周之冕写生卷 其八 芍药
作者：弘历
朝代：清
体裁：七言绝句

微乎具体特轻盈，木本让他半月程。便即呼之曰花婢，主人应是郑康成。
题周之冕写生卷 其六 梨花
作者：弘历
朝代：清
体裁：七言绝句

深斯白色浅斯红，不啬由来亦不丰。设使嫏嬛品材貌，太真飞燕酌其中。
题周之冕写生卷 其十 桃花
作者：弘历
朝代：清
体裁：七言绝句

南地开迟北地早，夭夭��颇风流。植生谁谓无灵性，背却梅花此出头。
题周之冕写生卷 其十一 春海棠
作者：弘历
朝代：清
体裁：七言绝句

绿叶红葩熨贴宜，卉中绰尔特丰姿。一枝意已具全树，引我津瀛得句时。
题周之冕写生卷 其十七 栀子
作者：弘历
朝代：清
体裁：七言绝句

色琼玖喷味沈檀，披拂薰风倚石栏。八种夏香曾写照，就中巨擘属林兰。
题周之冕写生卷 其十三 荷
作者：弘历
朝代：清
体裁：七言绝句

淡墨疏疏勾写匡，天然鼻观白莲香。方之君子素其位，善注中庸十四章。
题周之冕写生卷 其十九 蒲公英
作者：弘历
朝代：清
体裁：七言绝句

岛瘦郊寒各一家，英英被野放黄花。蒲衣自是高人致，惭愧为谁五等加。
题周之冕写生卷 其十二 枇杷
作者：弘历
朝代：清
体裁：七言绝句

琥珀为珠蜜作浆，缀柯颗颗色裳裳。南几几度闻佳品，错遌嫌他未一尝。
题周之冕写生卷 其十五 百合
作者：弘历
朝代：清
体裁：七言绝句

花根花朵胥攒簇，莫恨无端浪与名。借问世间一切法，孰非百合幻而成。
题周之冕写生卷 其十八 秋海棠
作者：弘历
朝代：清
体裁：七言绝句

未肯韶光强出头，墙阴砌角也风流。不于草木观其本，那辨高低春与秋。
题周之冕写生卷 其十六 石榴
作者：弘历
朝代：清
体裁：七言绝句

谩诮无香同海棠，有花有实彼奚方。每当重五繁葩放，似与仙家供绛囊。
题周之冕写生卷 其十四 玫瑰
作者：弘历
朝代：清
体裁：七言绝句

移根那识越王台，多刺应同卫足材。咨尔盈盈馥馥者，为谁特地此徘徊。
题周之冕写生卷 其四 绣毬
作者：弘历
朝代：清
体裁：七言绝句

团圞百结是谁攒，通体玲珑亚玉栏。恰似抛毬呈设利，当前空色作么观。
题周天球古寺清江便面
作者：弘历
朝代：清
体裁：七言律诗

高足文门众所知，平江真境面前披。上方钟磬如闻响，震泽波澜本接漪。摇动风清送轻舫，参差峰翠隐层逵。引予逸兴石湖上，二月春游得句时。
题周文矩明皇会棋图·其一
作者：弘历
朝代：清
体裁：七言绝句

明皇遗事写南唐，杂列朝簪缁与黄。棋局当前未著子，如何布置且思量。
题周文矩明皇会棋图·其二
作者：弘历
朝代：清
体裁：七言绝句

放猧乱局传杂俎，妃侧亲王太不伦。善讳白诗犹厚道，良家女选入宫嫔。
题周昉真妃上马图
作者：弘历
朝代：清
体裁：七言绝句

温泉罢浴犹无力，玉马将骑自觉难。一晌多情看未足，千秋炯戒却留看。
题周昉麻姑仙坛书画帧
作者：弘历
朝代：清
体裁：五言律诗

书效平原法，画传右相神。故当称合璧，岂祗曰希珍。爬背宁容得，蜕形讵是真。丹青留妙迹，千古见斯人。
题周玉亚尊
作者：弘历
朝代：清
体裁：五言律诗

铜尝铸而夥，玉自琢之重。难考亚为孰，总供祭所宗。形非牺与象，用间旅和从。穆若古相对，依然敬以恭。
题周玉斧佩
作者：弘历
朝代：清
体裁：五言律诗

尚质无文藻，取裁有斧形。量材刚半尺，望好具三星。玉矣光仍葆，佩之德比宁。讵惟珍韫椟，姬室缅仪型。
题周玉璧
作者：弘历
朝代：清
体裁：五言律诗

围好琢嘉谷，芝纹外绕之。制虽非子执，器则实周遗。古气如可挹，土华常自披。寸阴珍是竞，兴嗣谠言垂。
题周玉谷璧
作者：弘历
朝代：清
体裁：五言律诗

二千年已上，五等执之任。肉好胥如制，谷夔两弗侵。抚诚不留手，对则足澄心。怀古睪然处，宁关珍珙琳。
题周璕画马
作者：弘历
朝代：清
体裁：七言绝句

有辔无鞍竟何故，画家寓意试探求。应缘熟读东方传，权作金门隐者流。
题周砥沈周山水合卷 其一 周砥荆溪图
作者：弘历
朝代：清
体裁：七言绝句

西涧龙嵓不远涂，偶过瞻眺遂成图。寻常祇道工诗客，谁识多能若此夫。
题周砥沈周山水合卷 其三 合题卷首
作者：弘历
朝代：清
体裁：七言绝句

名流评识墨华香，珍弆当年道姓黄。此日不知更几氏，笑他赏鉴落空忙。
题周砥沈周山水合卷 其二 沈周铜官图
作者：弘历
朝代：清
体裁：七言绝句

老笔得神已去情，望山亭子俯溪清。铜官设与荆溪较，一例难为弟及兄。
题周臣春畦挈榼图
作者：弘历
朝代：清
体裁：六言诗

已是贤主佳宾，又逢美景良辰。绿意春畦菜嫩，红情古屋花新。艳舞漫誇丝管，淡交可托松筠。致我遐心别缱，山塘接驾万民。
题周臣村庄农庆图
作者：弘历
朝代：清
体裁：五言律诗

山庄无别事，惟是祝年丰。纳稼村村急，高囷户户同。社常接鸡犬，邻不远西东。相聚农桑话，于于太古风。
题周臣松阴清话箑头
作者：弘历
朝代：清
体裁：七言律诗

箑头摺叠朱明始，名手常留便面踪。恰此班荆两高士，爱他嘉荫一乔松。健谈不入世间耳，寓意堪知尘外胸。漫议东村无印识，刻舟求者剑难逢。
题周道行岁朝图
作者：弘历
朝代：清
体裁：七言律诗

围炉献岁聚春斋，椒盏辛盘一室皆。更有佳朋过略彴，任教稚子闹庭阶。柳黄梅白侵寻冶，画意诗情次第排。所喜能传夫子志，老安友信少斯怀。
题周鲲仿唐寅终南十景图 其一 金碧潭
作者：弘历
朝代：清
体裁：古风

一泓贮天半，百道飞峡侧。林霏紫翠光，风潋金碧色。高人坐槃陀，胜饮八功德。
题周鲲仿唐寅终南十景图 其七 洞元室
作者：弘历
朝代：清
体裁：古风

穴崖以为室，偃仰其中处。有客抱琴来，或是成连侣。神契妙参同，轩轩兴霞举。
题周鲲仿唐寅终南十景图 其三 倒景台
作者：弘历
朝代：清
体裁：古风

迥蹑云霞表，下视日月行。辋水淙绝崖，砉然天乐声。茅龙立可骑，无须九转成。
题周鲲仿唐寅终南十景图 其九 羃翠庭
作者：弘历
朝代：清
体裁：古风

叠树不论层，蔚作羃翠庭。霏烟几缕白，漏天数片青。重见苏东坡，携来择胜亭。
题周鲲仿唐寅终南十景图 其二 草堂
作者：弘历
朝代：清
体裁：古风

屈平未沉湘，杜甫犹客蜀。千古只一室，幽栖景芳躅。萝径人迹稀，吾书吾还读。
题周鲲仿唐寅终南十景图 其五 桃烟廷
作者：弘历
朝代：清
体裁：古风

勃溪无亩平，结此桃烟廷。与俱惟颢气，永镇兮太宁。杖策层巅者，不舟而武陵。
题周鲲仿唐寅终南十景图 其八 涤烦矶
作者：弘历
朝代：清
体裁：古风

万木郁蜚云，众泉泌鸣玉。拂轸试一写，不作招隐曲。境寂夫何妨，高人乐事足。
题周鲲仿唐寅终南十景图 其六 云锦淙
作者：弘历
朝代：清
体裁：古风

有石白可漱，有泉清可枕。微风时拂之，潋滟叠云锦。至乐合杳冥，浮荣何苒荏。
题周鲲仿唐寅终南十景图 其十 期仙磴
作者：弘历
朝代：清
体裁：古风

科头倚涧松，涧草幽蒙茸。解黻适素襟，水碧希仙踪。佺羡望未至，白云重复重。
题周鲲仿唐寅终南十景图 其四 樾馆
作者：弘历
朝代：清
体裁：古风

乔柯富嘉荫，结宇堪晤息。清风与明月，静观皆自得。一编在手中，世人应不识。
题周鲲山水
作者：弘历
朝代：清
体裁：七言绝句

云峰霜叶斗苍红，读易萧斋烟霭中。为问轻舟行近远，秋波遥送一帆风。
题周鲲山水八帧 其一 仙山楼阁
作者：弘历
朝代：清
体裁：七言绝句

白云谁不羡仙乡，火枣金芝底易尝。借问地行何姓氏，丹台曾注杜兰香。
题周鲲山水八帧 其七 秋江渔乐
作者：弘历
朝代：清
体裁：七言绝句

芦荻萧萧暮霭齐，烹鲜举浊醉如泥。此中倘有伊人在，莫驾扁舟过别溪。
题周鲲山水八帧 其三 夕阳牧篴
作者：弘历
朝代：清
体裁：七言绝句

罢喘吴牛卧石矼，牧儿命侣自成双。无腔横篴萧閒甚，不见村中有吠尨。
题周鲲山水八帧 其二 赤壁载月
作者：弘历
朝代：清
体裁：七言绝句

丹枫白苇武昌秋，溯月横江独泛舟。千载画图犹想见，果然玉局足风流。
题周鲲山水八帧 其五 柳塘烟霭
作者：弘历
朝代：清
体裁：七言绝句

新柳丝丝嫩袅风，前溪几曲后溪通。烟村水郭绝胜处，不是吴中定越中。
题周鲲山水八帧 其八 雪窗清课
作者：弘历
朝代：清
体裁：七言绝句

不变苍松已放梅，雪窗书史共徘徊。越僮拥帚休频扫，一任门前访戴来。
题周鲲山水八帧 其六 枫溪寒渡
作者：弘历
朝代：清
体裁：七言绝句

秋汀策蹇或搴衣，淰淰寒流已病腓。设以今时论昔日，济人子产已应稀。
题周鲲山水八帧 其四 风雨归舟
作者：弘历
朝代：清
体裁：七言绝句

米家山色常如湿，生得溪云送雨过。为想扁舟回棹客，蓑衣重比去时多。
题周鲲山水册页·其一
作者：弘历
朝代：清
体裁：五言律诗

近村绿树浓，远岫白云封。野彴才浮水，幽人独策筇。湖山饶静赏，桃柳貌春容。最爱西堤上，时时此景逢。
题周鲲山水册页·其七
作者：弘历
朝代：清
体裁：五言律诗

试问秋所宜，宜秋惟有月。浴光漾澄潭，弄影摇疏樾。东林和露冷，西岭随烟没。高阁倚吟人，撚髭逸兴发。
题周鲲山水册页·其三
作者：弘历
朝代：清
体裁：五言律诗

开笼放鹤去，心与鹤俱远。朝游风韵松，暮止云归巘。素霓裁衣裳，丹砂作餐饭。是为山中人，高歌谢黻衮。
题周鲲山水册页·其九
作者：弘历
朝代：清
体裁：五言律诗

谁知盈寸楮，中有万重山。秋嶂容常秀，霜枫色欲殷。溪亭幽径接，古寺夕阳閒。把卷长吟客，黄庭独掩关。
题周鲲山水册页·其二
作者：弘历
朝代：清
体裁：五言律诗

我爱大痴笔，烟云无匠痕。画师求罔象，之子得其门。买夏身堪托，名山价可论。只疑丛薄处，啼老数声猿。
题周鲲山水册页·其五
作者：弘历
朝代：清
体裁：五言律诗

瀑布半空垂，香炉春霭时。幽人趺膝坐，童子抱琴随。玉笋天边矗，菱花镜面披。分明山水趣，山水是钟期。
题周鲲山水册页·其八
作者：弘历
朝代：清
体裁：五言律诗

柳下系渔舟，柳阴醉渔父。有酒团圞饮，无节婆娑舞。澹澹前溪云，微微后溪雨。只愁乏银刀，缯网閒来补。
题周鲲山水册页·其六
作者：弘历
朝代：清
体裁：五言律诗

坐著爱莲说，游撑访戴船。春光消六月，人世有三天。灌木吟空籁，晴郊散远烟。何须大小隐，对此俗尘捐。
题周鲲山水册页·其十
作者：弘历
朝代：清
体裁：五言律诗

丹青妙手者，绘水能有声。雪景伊人作，寒光满座生。鬖髿琪树糁，匼匝玉屏横。策蹇非寻句，谁欤利与名。
题周鲲山水册页·其四
作者：弘历
朝代：清
体裁：五言律诗

欲识山为米，须看树是茄。遥峰殊蕴藉，深谷亦㟏岈。微雨暗前浦，东郊利早�。牧童牛背稳，横笛髻儿丫。
题周鲲山水画
作者：弘历
朝代：清
体裁：七言律诗

留得溪山四季青，烟峦矗矗水泠泠。卧游省识心无倦，坐对方知笔有灵。远坞人家閒�柴，野塘路径接桥亭。依稀昨岁边关景，面面芙蓉展画屏。
题周鲲画因书赐之
作者：弘历
朝代：清
体裁：五言律诗

我爱周鲲笔，夫然淡间浓。江乡治病返，画苑献诗重。疾苦闾阊状，寻常几许逢。监门遗故事，咨尔溯其踪。
题周鲲画帧·其一
作者：弘历
朝代：清
体裁：七言绝句

湖山佳致是春初，应有幽人欲卜居。几曲芳堤韶景驻，一泓新水鉴光虚。
题周鲲画帧·其七
作者：弘历
朝代：清
体裁：七言绝句

茅斋昼静绿阴浓，当户疏峰翠几重。最爱笠亭临绝涧，跳波时听玉琤琮。
题周鲲画帧·其三
作者：弘历
朝代：清
体裁：七言绝句

金碧楼台倚白云，当年大小李将军。垂帘萼绿浑无事，自剪天霓作舞裙。
题周鲲画帧·其九
作者：弘历
朝代：清
体裁：七言绝句

兰若钟声出碧嶙，白云浓处辨难真。坐参倚咏清无滓，合有衣冠拜石人。
题周鲲画帧·其二
作者：弘历
朝代：清
体裁：七言绝句

雨后晴峦暖雾蒸，银河飞处界崚嶒。商山面目今犹在，只许黄公杖策登。
题周鲲画帧·其五
作者：弘历
朝代：清
体裁：七言绝句

竹姓昆苏斋是萧，朝岚夕霭尽堪招。苔阶把臂谈元处，我亦因之过板桥。
题周鲲画帧·其八
作者：弘历
朝代：清
体裁：七言绝句

满目秋光杜牧诗，停车独对晚凉时。龙沙恍忆曾题句，月落峰边第五枝。
题周鲲画帧·其六
作者：弘历
朝代：清
体裁：七言绝句

溪亭十笏俯清流，六月春光六月秋。说与同宗爱莲叟，从今花姓合归周。
题周鲲画帧·其十
作者：弘历
朝代：清
体裁：七言绝句

山村门对夕阳开，识路牛羊自下来。场圃筑完禾稼纳，老农今日放愁才。
题周鲲画帧·其十一
作者：弘历
朝代：清
体裁：七言绝句

近岫遥冈接碧空，披麻皴法数王蒙。何当结宇苍松下，镇日吟哦佳荫中。
题周鲲画帧·其十二
作者：弘历
朝代：清
体裁：七言绝句

赴涧银龙冻亦流，岩容麓态玉雕锼。板桥驴背冲寒客，试问奚囊得句不。
题周鲲画帧·其四
作者：弘历
朝代：清
体裁：七言绝句

前浦渟泓后溆连，远山如带锁晴烟。竿丝独弄澄波阔，为取来朝贳酒钱。
题味閒斋
作者：弘历
朝代：清
体裁：七言绝句

山北书斋倚翠峦，味閒是我额檐端。寄情寓物斯犹可，责实循名有未安。
题味閒斋
作者：弘历
朝代：清
体裁：七言绝句

閒虽好却戒耽閒，两字斋名祇拟删。励我朝乾仍夕惕，勤民图易与思艰。
题味閒斋二首·其一
作者：弘历
朝代：清
体裁：七言绝句

周书无逸是吾师，岂不图閒閒岂宜。笋席何常暇煖坐，输他三字镇横楣。
题味閒斋二首·其二
作者：弘历
朝代：清
体裁：七言绝句

林姿峰态朗含滋，分付虚斋受所宜。开眼见明闭见暗，味来总是少閒时。
题和阗古玉决
作者：弘历
朝代：清
体裁：五言律诗

今玉琢成决，云何古玉吟。河流忽以现，土气受来深。外自成觥质，内犹得钻心。绛云白月护，周雅咏垂音。
题和阗小玉屏 其一 溪亭觅句
作者：弘历
朝代：清
体裁：七言绝句

古弁先生冰雪姿，抚笺把笔自凝思。成章试问于何会，应是落花水面时。
题和阗小玉屏 其二 松溪读画
作者：弘历
朝代：清
体裁：七言绝句

展步松蹊消饭行，泠泠屐响答涛声。相商此景如读画，却合周家楼上情。
题和阗汉玉蓑笠渔翁汉玉者非必炎刘时物其土浸璘㻞古色穆然者皆可谓之汉此玉有之相其材命工稍加琢磨为蓑笠渔翁而系之咏
作者：弘历
朝代：清
体裁：七言律诗

讵必炎刘始足珍，几千年出玉河滨。鸥凫久是忘机侣，蓑笠曾非把钓伦。弗受雕镌存朴古，岂资烧染自玢豳。史编中问斯人传，不在清河在富春。
题和阗玉七佛钵
作者：弘历
朝代：清
体裁：古风

帝青石钵日休诗，开元寺藏久然疑。因以伽楠重肖刻，佛号佛偈明镌题。无号为空称号有，有空于佛胥弗取。乃今并偈各注明，此义与佛差别否。复因木脆玉实坚，图坚一再琢和阗。岂弗愈去斯愈远，七佛无语笑辴然。
题和阗玉东坡留带图
作者：弘历
朝代：清
体裁：七言绝句

崔氏金家两写真，重教佳话一番新。谁知几片束腰物，博作全身里许人。
题和阗玉东篱种菊图
作者：弘历
朝代：清
体裁：七言绝句

陶令归来步三径，倚松溉菊课童奴。写图设以玉相较，有过之无不及乎。
题和阗玉乌窠禅师图
作者：弘历
朝代：清
体裁：七言律诗

巢居上古亦乌窠，莫讶禅师庵是柯。八十老人行不得，钱塘太守道如何。山僧于此忘夷险，玉匠无端费琢磨。随意常言具真谛，底须三藏演波罗。
题和阗玉九鹌如意
作者：弘历
朝代：清
体裁：七言绝句

篱菊黄时阪谷熟，九鹌剥啄乐呼群。品同邺郡匣中宝，意寓长沙策里文。
题和阗玉云巘孤僧
作者：弘历
朝代：清
体裁：古风

背笠且露顶，肩锡自踱步。翛然不系怀，独向云深去。
题和阗玉云瀑飞棂笔筒
作者：弘历
朝代：清
体裁：七言绝句

俗工弃业知博古，笔室琢成飞瀑图。棂望设如吟七字，定为太白咏香垆。
题和阗玉云龙小盂
作者：弘历
朝代：清
体裁：五言律诗

攻肖周人雅，形摹韩氏辞。云疑敷叆叇，龙亦作之而。抚手欲生润，澄怀足养怡。还如应真钵，祝可现莲蕤。
题和阗玉云龙瓮
作者：弘历
朝代：清
体裁：五言律诗

方折良材毓，如磨巧匠治。千年露疑贮，二月草先垂。变化难测矣，凭依信有之。昌黎著杂说，精义可深思。
题和阗玉五老图
作者：弘历
朝代：清
体裁：五言律诗

峰如列庐阜，人似会睢阳。意喜泉同洁，形奇松共苍。闹中鲜踪迹，幽处足徜徉。漫拟游河瑞，吾方愧望洋。
题和阗玉仿古饕餮尊
作者：弘历
朝代：清
体裁：古风

山玉数尺尚易得，水玉盈尺亦艰致。嘉此巨材出玉河，延袤尺馀犹未暨。弗令俗工骋新样，博古图中取古式。琢为周代饕餮尊，饕餮本寓戒贪义。不捐之山取诸河，责实循名可无愧。
题和阗玉仿汉兽耳洗
作者：弘历
朝代：清
体裁：古风

夏商无洗器，有自姬周始。量材仿汉制，汉亦千年矣。师古祛今俗，是吾乃所以。复思洗之义，系辞已标旨。蓍圆而卦方，圣人以心洗。方知圆则神，高下有定理。温润以为质，圆神以为体。藏密有沃心，探赜愿修已。
题和阗玉会昌九老图用白居易诗韵
作者：弘历
朝代：清
体裁：七言排律

和阗质写会昌宴，雅称皤然眉与须。七益二来成九数，三山五竺拟多娱。秘书府尹岁未至，李老满公格略粗。我亦祝釐鸳集侣，独嘉赓韵鹿为扶。赢其翰墨徒成画，视此琢磨重作图。欲问清通裴叔则，玉人交此可能无。
题和阗玉前后赤壁图
作者：弘历
朝代：清
体裁：七言绝句

山阳舟泛山阴陆，秋水冬峰景顿移。试问丹青工幻者，可能一幅幻如斯。
题和阗玉前赤壁图
作者：弘历
朝代：清
体裁：七言绝句

壬戌泛舟游挈宾，清秋赤壁景鲜新。成图那藉琢磨巧，玉局原来玉样人。
题和阗玉双鱼洗
作者：弘历
朝代：清
体裁：五言律诗

双鱼同汉式，圆洗异周金。贮水色如一，非铜味不侵。堪欣渐还古，弗致日趋今。设展羲经对，应知君子心。
题和阗玉召夫鼎
作者：弘历
朝代：清
体裁：七言律诗

和阗贡玉来虽夥，博厚尺盈亦致艰。材拟召夫今作鼎，祥非王母昔贻环。亚形还与摹铭款，晁彩宁当视等閒。事不古师说闻匪，惭因赏并把吟间。